Attēls, kurā ir teksts, zīmotne, emblēma, logotips

Apraksts ģenerēts automātiski

**Dabas aizsardzības pārvaldes**

**PUBLISKAIS GADA PĀRSKATS**

**par 2023. gadu**

Sigulda

2024

Satura rādītājs

[LIETOTIE SAĪSINĀJUMI 2](#_Toc172894237)

[1. Pamatinformācija 3](#_Toc172894238)

[1.1.  Dabas aizsardzības pārvaldes juridiskais statuss un struktūra 3](#_Toc172894239)

[1.2.  Politikas jomas, nozares, apakšnozares vai funkcijas, par kurām Dabas aizsardzības pārvalde ir atbildīga 3](#_Toc172894240)

[1.3.  Dabas aizsardzības pārvaldes darbības virzieni un mērķi, kā arī īstenotās budžeta programmas (apakšprogrammas) 5](#_Toc172894241)

[1.4. Dabas aizsardzības pārvaldes 2023. gada darbības stratēģijas prioritātes un to mērķi 6](#_Toc172894242)

[2. Finanšu resursi un darbības rezultāti 9](#_Toc172894243)

[2.1. Valsts budžeta finansējums un tā izlietojums 9](#_Toc172894244)

[2.2. Dabas aizsardzības pārvaldes darbības stratēģijā sasniedzamo rezultātu izpildes analīze un valsts budžeta līdzekļu izlietojuma efektivitātes izvērtējums 11](#_Toc172894245)

[2.3. Dabas aizsardzības pārvaldes 2023. gadā īstenotie prioritārie pasākumi 25](#_Toc172894246)

[2.4. Dabas aizsardzības pārvaldes veiktie un pasūtītie pētījumi 2023. gadā 25](#_Toc172894247)

[2.5. Sadarbības partneru finansēto programmu un ārvalstu ieguldījumu programmu ietvaros īstenoto projektu rezultāti un līdzekļu izlietojums 26](#_Toc172894248)

[2.6. Dabas aizsardzības pārvaldes pakalpojumi 36](#_Toc172894249)

[2.7. Dabas aizsardzības pārvaldes darbības stratēģijas ieviešanas novērtējums 38](#_Toc172894250)

[2.8. Stratēģijas ieviešanas novērtējums 51](#_Toc172894251)

[2.9. Pārskats par Dabas aizsardzības pārvaldes vadības un darbības uzlabošanas sistēmām efektīvas darbības nodrošināšanai un informācija par veiktajām strukturālajām reformām un reorganizācijām 51](#_Toc172894252)

[3. Personāls 53](#_Toc172894253)

[3.1. Dabas aizsardzības pārvaldes amata vietu skaits un faktiskais vidējais darbinieku skaits 53](#_Toc172894254)

[3.2. Dabas aizsardzības pārvaldes ierēdņu un citu nodarbināto skaits 2023. gadā 53](#_Toc172894255)

[3.3. Dabas aizsardzības pārvaldes personāla izglītība 53](#_Toc172894256)

[3.4. Dabas aizsardzības pārvaldes personāla mainība 53](#_Toc172894257)

[3.5. Dabas aizsardzības pārvaldes personāla vidējais sadalījums pa vecuma un dzimuma grupām 54](#_Toc172894258)

[4. Komunikācija ar sabiedrību 55](#_Toc172894259)

[4.1. Pasākumi, kas veikti sabiedrības informēšanai un izglītošanai 55](#_Toc172894260)

[4.2. Pasākumi sabiedrības viedokļa izzināšanai par apmierinātību ar valsts iestādes darba kvalitāti 59](#_Toc172894261)

[4.3. Dabas aizsardzības pārvaldes sadarbība ar nevalstisko sektoru 61](#_Toc172894262)

[5. Nākamajā gadā plānotie pasākumi 62](#_Toc172894263)

[5.1. Iepriekšējā gadā uzsāktie pasākumi, kuri tiks turpināti 62](#_Toc172894264)

[5.2. Nākamā gada galvenie uzdevumi un pasākumi 63](#_Toc172894265)

[5.3. Nākamā gada plānotie sadarbības projekti 63](#_Toc172894266)

# LIETOTIE SAĪSINĀJUMI

|  |  |
| --- | --- |
| ĪADT | īpaši aizsargājama dabas teritorija |
| CITES | 1973. gada Vašingtonas konvencija par tirdzniecību ar apdraudētajām savvaļas dzīvnieku un augu sugām |
| DAP | Dabas aizsardzības pārvalde |
| DDPS “Ozols” | dabas datu pārvaldības sistēma “Ozols” |
| EK | Eiropas Komisija |
| ES | Eiropas Savienība |
| INTERREG | Eiropas teritoriālās sadarbības programma (Starpreģionu sadarbības programma) |
| INSPIRE direktīva | Eiropas Parlamenta un Padomes direktīva 2007/2/EK (2007. gada 14. marts), ar ko izveido Telpiskās informācijas infrastruktūru Eiropas Kopienā (INSPIRE) |
| LIFE programma | Eiropas Komisijas finanšu instrumenta Vides un klimata pasākumu programma |
| *Natura 2000* teritorija | Eiropas nozīmes īpaši aizsargājama dabas teritorija (*Natura 2000*) |
| Nat-Programme | *Natura 2000* teritoriju nacionālā aizsardzības un apsaimniekošanas programma 2018.-2030. gadam |
| PAF | Prioritāro rīcību programma *Natura 2000* tīklam Latvijā (2021.-2027.) (*Prioritised action framework* *(PAF) for Natura 2000 in Latvia*) |
| UNESCO | Apvienoto Nāciju Izglītības, zinātnes un kultūras organizācija |
| VARAM | Vides aizsardzības un reģionālās attīstības ministrija |
| VRAA | Valsts reģionālās attīstības aģentūra |

# 1. Pamatinformācija

## 1.1.  Dabas aizsardzības pārvaldes juridiskais statuss un struktūra

DAP ir vides aizsardzības un reģionālās attīstības ministra pakļautībā esoša tiešās pārvaldes iestāde, kas darbojas Valsts pārvaldes iekārtas likuma ietvaros, nodrošinot demokrātisku, tiesisku, efektīvu, atklātu un sabiedrībai pieejamu valsts pārvaldi, ievērojot noteiktos valsts pārvaldes principus.

DAP ir galvenais dabas aizsardzības nozares kompetences centrs, kas īsteno vienotu dabas aizsardzības politiku Latvijā un darbojas, pamatojoties uz Ministru kabineta 2009. gada 2. jūnija noteikumiem Nr. 507 “Dabas aizsardzības pārvaldes nolikums” un citos normatīvos aktos DAP noteikto pilnvarojumu un uzdevumiem.

**DAP struktūra**

Centrālās struktūrvienības:

* Dabas aizsardzības departaments (ietver Monitoringa un plānojuma nodaļu, Dabas datu nodaļu un Savvaļas sugu aizsardzības nodaļu);
* Stratēģiskās vadības un koordinācijas departaments;
* Komunikācijas un dabas izglītības nodaļa;
* Īpašumu pārvaldības nodaļa;
* Budžeta un nodrošinājuma nodaļa;
* Personāla un lietvedības nodaļa.

Teritoriālās struktūrvienības:

* Kurzemes reģionālā administrācija;
* Latgales reģionālā administrācija;
* Pierīgas reģionālā administrācija;
* Vidzemes reģionālā administrācija.

DAP nav padotībā esošu iestāžu.

## 1.2.  Politikas jomas, nozares, apakšnozares vai funkcijas, par kurām Dabas aizsardzības pārvalde ir atbildīga

DAP īsteno valsts dabas aizsardzības politiku valsts izveidoto ĪADT un īpaši aizsargājamo sugu un biotopu saglabāšanā.

DAP funkcijas:

* Saeimas un Ministru kabineta izveidoto ĪADT pārvaldīšana;
* valsts dabas aizsardzības politikas īstenošana, tai skaitā sugu un biotopu aizsardzības jomā;
* uzraudzības institūcijas funkcijas saskaņā ar normatīvajiem aktiem par starptautisko tirdzniecību ar apdraudētajām savvaļas dzīvnieku un augu sugām;
* kompetentās iestādes funkcijas saskaņā ar normatīvajiem aktiem par tirdzniecību ar izstrādājumiem no roņveidīgajiem;
* kompetentās iestādes funkcijas saskaņā ar normatīvajiem aktiem par ģenētisko resursu tiesisku izmantošanu;
* kompensāciju izmaksu administrēšana par saimnieciskās darbības ierobežojumiem ĪADT un mikroliegumos;
* zaudējumu atlīdzības izmaksu administrēšana par īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem.

Lai nodrošinātu funkciju izpildi, DAP veic šādus uzdevumus:

* organizē un uzrauga dabas aizsardzības plānu izstrādi un atjaunošanu ĪADT, kā arī veicina un koordinē minēto plānu ieviešanu;
* sniedz priekšlikumus par jaunu ĪADT veidošanu, ĪADT kategorijas vai ĪADT aizsardzības un izmantošanas noteikumu maiņu, kā arī ĪADT iekļaušanu starptautiskajos aizsargājamo teritoriju tīklos;
* sniedz atzinumu par ĪADT statusa likvidēšanas pamatotību;
* organizē un uzrauga īpaši aizsargājamo sugu un biotopu aizsardzības plānu izstrādi un atjaunošanu, kā arī veicina minēto plānu ieviešanu;
* organizē īpaši aizsargājamo sugu, to dzīvotņu, kā arī īpaši aizsargājamo biotopu optimālus uzturēšanas un atjaunošanas, kā arī aizsardzības pasākumus;
* sagatavo informāciju sabiedrībai un EK par *Natura 2000* teritorijām, īpaši aizsargājamām sugām un īpaši aizsargājamiem biotopiem, kā arī par īpaši aizsargājamo sugu indivīdu iegūšanu;
* plāno un organizē nepieciešamos dabas aizsardzības un apsaimniekošanas pasākumus ĪADT un mikroliegumos;
* īsteno projektus dabas aizsardzības jomā;
* kontrolē ĪADT, sugu, biotopu un mikroliegumu aizsardzību regulējošo normatīvo aktu ievērošanu;
* kontrolē tirdzniecību ar apdraudētajiem savvaļas dzīvniekiem un augu sugu īpatņiem;
* saskaņā ar dabas aizsardzību regulējošajiem normatīvajiem aktiem izsniedz un anulē atļaujas, kā arī aptur to darbību, sniedz atzinumus un saskaņojumus dabas aizsardzības jomā;
* nodrošina informatīvo zīmju izvietošanu dabā ĪADT ārējo robežu apzīmēšanai;
* koordinē un veic ĪADT zinātniskos pētījumus un monitoringu dabaszinātņu jomā, apkopo un glabā zinātnisko pētījumu rezultātus un monitoringa datus, uzkrāj un apkopo informāciju par veiktajiem, notiekošajiem un nepieciešamajiem dabas aizsardzības pasākumiem ĪADT un mikroliegumos;
* izglīto sabiedrību dabas aizsardzības jautājumos;
* sniedz teritoriju plānojumu izstrādei nepieciešamo informāciju par ĪADT, īpaši aizsargājamām sugām un biotopiem, to aizsardzības režīmu, kā arī, ja pašvaldība atrodas ĪADT, sniedz nosacījumus teritoriju plānojumu izstrādei un atzinumus par teritoriju plānojumiem;
* saskaņā ar normatīvajiem aktiem un dabas aizsardzības plāniem apsaimnieko VARAM valdījumā esošos valsts nekustamos īpašumus, kuri nodoti DAP turējumā;
* veicina sabiedrības, tostarp zemes īpašnieku, iesaistīšanu ĪADT un mikroliegumu apsaimniekošanā un sugu un biotopu aizsardzībā;
* sagatavo, uztur un sniedz ģeotelpisko informāciju par ĪADT un mikroliegumiem, tajā skaitā īpaši aizsargājamām sugām un biotopiem;
* uztur ĪADT un mikroliegumu, kā arī īpaši aizsargājamo sugu, to dzīvotņu un īpaši aizsargājamo biotopu valsts reģistru;
* sniedz datus Eiropas Vides aģentūrai par ĪADT, aizsargājamām sugām, to dzīvotnēm un biotopiem;
* nodrošina bioloģiskās daudzveidības informācijas apmaiņas sistēmas “Informācijas un sadarbības tīkls” darbību un datu apmaiņu, veic atbildīgās institūcijas funkcijas;
* nosaka ĪADT esošu īpaši aizsargājamo sugu un biotopu sarakstu, kuru dzīvotņu vai atrašanās vietu atklāšana var kaitēt vides aizsardzībai;
* ierosina ierobežot, apturēt vai aizliegt sugu un biotopu izmantošanu, ja tā var apdraudēt sugu populāciju un biotopu eksistenci;
* sertificē sugu un biotopu aizsardzības jomas ekspertus, veic ekspertu profesionālās darbības uzraudzību un izvērtē to profesionālo darbību, izveido un uztur ekspertu reģistru, kā arī izvērtē citus ar sertificēšanu saistītus jautājumus;
* izveido un uztur sugu un biotopu aizsardzības jomas ekspertu sniegto atzinumu datubāzi;
* veic citus vides un meža apsaimniekošanas normatīvajos aktos noteiktos uzdevumus.

## 1.3.  Dabas aizsardzības pārvaldes darbības virzieni un mērķi, kā arī īstenotās budžeta programmas (apakšprogrammas)

Darbības mērķi:

1. nodrošināt vienotu dabas aizsardzības politikas īstenošanu visā Latvijā;
2. īstenot efektīvu dabas vērtību pārvaldību, veicinot cilvēku un dabas harmonisku līdzāspastāvēšanu;
3. veicināt sabiedrības izpratni par dabas vērtībām un ikviena lomu to saglabāšanā un uzlabošanā.

Galvenie darbības virzieni:

* valsts izveidoto ĪADT pārvaldīšana;
* labvēlīga aizsardzības statusa nodrošināšana īpaši aizsargājamām sugām un īpaši aizsargājamiem biotopiem;
* dabas datu ieguve un valsts informācijas sistēmas DDPS “Ozols” uzturēšana un attīstība;
* dabas aizsardzības normatīvo aktu ievērošanas kontrole;
* izpratnes par dabas saglabāšanas nepieciešamību veicināšana sabiedrībā;
* tūrisma un dabas izglītības infrastruktūras objektu uzturēšana ĪADT;
* DAP pārvaldīšanā esošo īpašumu mērķorientēta apsaimniekošana.

DAP 2023. gadā īstenotās apakšprogrammas:

* 24.08.00 Nacionālo parku darbības nodrošināšana;
* 21.13.00 Nozares vides projekti;
* 61.08.00 Kohēzijas fonda projekti (2014.-2020.);
* 64.09.00 Eiropas Lauksaimniecības garantiju fonda (ELGF) maksājumi (2023.-2027.);
* 65.08.00 Eiropas Lauksaimniecības fonda lauku attīstības (ELFLA) projekti, pasākumi (2014.-2020.);
* 69.08.00 Pārrobežu sadarbības programmu darbības nodrošināšana, projekti, pasākumi (2014.-2020.);
* 69.21.00 Atmaksas valsts pamatbudžetā par Pārrobežu sadarbības programmu finansējumu (2014.-2020.);
* 70.06.00 LIFE programmas projekti;
* 70.08.00 Izdevumi citu Eiropas Savienības politiku instrumentu projektu un pasākumu īstenošanai;
* 73.06.00 Pārējās ārvalstu finanšu palīdzības līdzfinansētie projekti.

## 1.4. Dabas aizsardzības pārvaldes 2023. gada darbības stratēģijas prioritātes un to mērķi

2023. gada DAP galvenie uzdevumi un sasniedzamie rezultāti noteikti DAP 2023. gada darba plānā.

Par DAP darbības prioritātēm un mērķiem 2023. gadāizvirzīti:

**1) Sugu un biotopu apsaimniekošanu** **balstīt uz**:

* biotopu saglabāšanas vadlīnijām[[1]](#footnote-1), sugu aizsardzības plāniem un jaunāko pieejamo zinātnisko informāciju par sugu ekoloģiju;
* jaunāko pieejamo informāciju un pieredzi par biotopu atjaunošanas pasākumiem Boreālajā bioģeogrāfiskajā reģionā;
* veikt investīciju piesaisti sugu dzīvotņu un biotopu apsaimniekošanas pasākumu īstenošanai, ieviešot PAF un Nat-Programmā noteiktos prioritāros pasākumus.

**2) Pilnveidot sugu un biotopu aizsardzību**:

* turpināt sugu un biotopu aizsardzības mērķu noteikšanu ĪADT un valsts līmenī;
* sagatavot priekšlikumus *Natura 2000* teritoriju tīkla pilnveidei un veicināt aizsardzības statusa piešķiršanu šīm platībām[[2]](#footnote-2);
* veikt īpaši aizsargājamo sugu saraksta pārskatīšanu un priekšlikumu sagatavošanu jaunam sarakstam;
* pabeigt projektu Dabas skaitīšana un sniegt atbalstu VARAM informatīvā ziņojuma “Par aizsargājamo biotopu izplatības un kvalitātes apzināšanas rezultātiem un tālāko rīcību aizsargājamo biotopu labvēlīgas aizsardzības stāvokļa nodrošināšanas un tautsaimniecības nozaru attīstības interešu sabalansēšanai” sagatavošanai.

**3) Dabas izpratnes veicināšanai sabiedrībā**:

* turpināt dabas centru un to sniegto pakalpojumu attīstību un pilnveidi;
* turpināt ieviest vienotu ĪADT apmeklētāju uzskaites un datu analizēšanas sistēmu, kā arī plānu tūrismā iesaistīto pušu izglītošanai;
* veicināt sabiedrības iesaisti dabas saglabāšanas aktivitātēs ar plašām komunikācijas kampaņām.

**4) Valsts īpašumu apsaimniekošanā aizsargājamās teritorijās** pabeigt Kohēzijas fonda projektu “Apsaimniekošanas pasākumu veikšana īpaši aizsargājamās dabas teritorijās un mikroliegumos biotopu un sugu aizsardzības stāvokļa uzlabošanai”, īstenojot biotopu atjaunošanas pasākumus DAP zemēs.

**5) Cilvēkkapitāla attīstības** jomā īstenot darbinieku veiktspējas stiprināšanas projektus – turpināt darbu pie darbinieku sistēmiskas apmācības modeļa izveides un motivācijas sistēmas pilnveides.

**6) Turpināt darbu pie kontroles funkcijas stiprināšanas**, pielietojot uz risku novērtējumu un pārkāpumu analīzes balstītu kontroles prioritāšu noteikšanu.

**7) Dabas datus** papildināt ar DAP ieviesto projektu datiem un sekmēt dabas datu integrāciju citu nozaru politikas plānošanas dokumentos.

**Izvirzīto mērķu sasniegšanai 2023. gadā īstenoti šādi projekti:**

* ES Kohēzijas fonda projekti:
  + Priekšnosacījumu izveide labākai bioloģiskās daudzveidības saglabāšanai un ekosistēmu aizsardzībai Latvijā (Dabas skaitīšana);
  + Apsaimniekošanas pasākumu veikšana ĪADT un mikroliegumos biotopu un sugu aizsardzības stāvokļa uzlabošanai (Biotopu un sugu dzīvotņu atjaunošana).

* ES LIFE programmas projekti:
  + *Natura 2000* aizsargājamo teritoriju pārvaldības un apsaimniekošanas optimizācija (LIFE-IP LatViaNature);
  + jūras aizsargājamo biotopu izpēte un nepieciešamā aizsardzības stāvokļa noteikšana Latvijas ekskluzīvajā ekonomiskajā zonā (LIFE REEF);
  + apdraudētas sugas Latvijā: uzlabotas zināšanas un kapacitāte, informācijas aprite un izpratne (LIFE FOR SPECIES);
  + ūdens struktūrdirektīvas un Biotopu direktīvas harmonizācija un integrēta apsaimniekošanas pasākumu īstenošana saldūdeņu kvalitātes uzlabošanai Salacas daļbaseinā (LIFE IS SALACA).
* Citu ES politiku instrumentu projektu un pasākumu īstenošanas projekts:
  + ceļā uz ilgtspējīgāku tūrismu EUROPARC Ziemeļvalstu-Baltijas reģiona apmācības tūrismā iesaistītajām pusēm ĪADT (KNOW NATURE).
* Pārējās ārvalstu finanšu palīdzības līdzfinansētie projekti:
  + pieredzes apmaiņa par Dabas izglītību un komunikāciju praksi Ziemeļvalstīs (PA-GRO-1568).
* INTERREG pārrobežu sadarbības projekti:
  + Latvijas-Lietuvas sadarbības programmas projekts “Kurzemes un Ziemeļlietuvas ezeru pārvaldības un apsaimniekošanas uzlabošana” (Live Lake).
* Nacionālo fondu projekti – Latvijas Vides aizsardzības fonda (budžeta apakšprogramma 21.13.00 “Nozares vides projekti”):
  + priekšnoteikumu radīšana ES nozīmes biotopu un sugu dzīvotņu labvēlīga aizsardzības statusa atjaunošanai – zemes vienību kadastrālā uzmērīšana un mežu inventarizācija;
  + DAP kapacitātes stiprināšana, mācības un metodiskie materiāli;
  + vadlīniju un metodisko norādījumu sagatavošana sugu un biotopu aizsardzības jomā sertificētiem ekspertiem un DAP darbiniekiem par paredzēto darbību izvērtēšanu (ceļu būvniecība, meža meliorācijas sistēmas, ūdenstilpju tīrīšana);
  + infrastruktūras remontdarbi ĪADT neparedzētu laikapstākļu radīto seku novēršanai, Līgatnes dabas taku “Āpšu mājas” izbūves pabeigšana un invazīvo sugu apkarošanas pasākumi;
  + DAP pārvaldīšanā nodoto zemes vienību kadastrālās uzmērīšanas papildu darbi.
* Nacionālo fondu projekti – Zivju fonds:
  + Zivju resursu uzraudzības un aizsardzības pasākumu efektivizācija ĪADT.

# 2. Finanšu resursi un darbības rezultāti

## 2.1. Valsts budžeta finansējums un tā izlietojums

Saskaņā ar likumu “**Par valsts budžetu 2023. gadam un budžeta ietvaru 2023., 2024. un 2025. gadam**” un finanšu ministra 2023. gada rīkojumiem DAP 2023. gadā izlietoja budžetā piešķirtos finanšu līdzekļus atbilstoši apstiprinātajām pamatbudžeta programmu, apakšprogrammu, pasākumu resursu izdevumu segšanai (ieņēmumu) un plānoto izdevumu tāmēm un finansēšanas plāniem.

Plānotie izpildāmo budžeta apakšprogrammu izdevumi 2023. gadā bija 15 849 192 euro (skatīt 1. tabulu), t.sk. izdevumi valsts pamatfunkciju īstenošanai 7 341 909 euro un izdevumi ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai 8 507 283 euro.

1. tabula. DAP izpildāmo budžeta programmu (apakšprogrammu) finansējuma un tā izlietojuma kopsavilkums

|  |  |  |  |  |
| --- | --- | --- | --- | --- |
| **Nr.p.k.** | **Finansiālie rādītāji** | **Iepriekšējā gadā (faktiskā izpilde) 2022. gadā** | **Pārskata gadā** | |
| **apstiprināts likumā** | **faktiskā izpilde** |
| **1.** | **Finanses izdevumu segšanai (kopā)** | **11 908 910** | **14 578 883** | **15 216 168** |
| 1.1. | dotācija no vispārējiem ieņēmumiem | 9 958 691 | 11 827 859 | 11 287 347 |
| 1.2. | maksas pakalpojumi un citi pašu ieņēmumi | 464 242 | 365 476 | 442 031 |
| 1.3. | ārvalstu finanšu palīdzība | 1 268 775 | 2 153 099 | 3 302 712 |
| 1.4. | transferti | 217 202 | 232 449 | 184 078 |
| **2.** | **Izdevumi (kopā)** | **11 497 414** | **15 849 192** | **13 423 729** |
| 2.1. | uzturēšanas izdevumi (kopā) | 10 728 821 | 15 182 004 | 12 914 372 |
| *2.1.1.* | *kārtējie izdevumi* | *9 291 342* | *11 940 062* | *10 431 557* |
| *2.1.2.* | *subsīdijas, dotācijas un sociālie pabalsti* | *682 332* | *2 062 111* | *1 349 215* |
| *2.1.3.* | *uzturēšanas izdevumu transferti* | *755 147* | *1 179 831* | *1 133 600* |
| 2.2. | izdevumi kapitālieguldījumiem | 768 592 | 667 188 | 509 357 |

\* 2023. gada precizētais plāns atbilstoši Finanšu ministrijas rīkojumiem Nr: 16; 32; 110; 113; 130; 143; 144. 2023. gadā faktiskā izpilde pa apakšprogrammām sastāda 13 423 729 euro jeb 84 % no plānotā apmēra.

2. tabula. DAP īstenotās valsts pamatfunkciju budžeta programmu (apakšprogrammu) struktūra un finansējuma izlietojums 2023. gadā

|  |  |  |  |
| --- | --- | --- | --- |
| **Programmas numurs un nosaukums** | **Apakšprogrammas numurs un nosaukums** | **2023. gadā izlietotais finansējums (izpilde)** | |
| **Euro** | **% no plānotā** |
| *24.00.00 Dabas aizsardzība* | 24.08.00 Nacionālo parku darbības nodrošināšana | 6 777 485 | 95,9 % |
| *21.00.00 Vides aizsardzības fonds un iemaksas starptautiskajās organizācijās* | 21.13.00 Nozares vides projekti | 259 362 | 94,3 % |
| Kopā: | | **7 036 847** |  |

3. tabula. DAP īstenotās ES politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu budžeta programmu (apakšprogrammu) struktūra un finansējuma izlietojums 2023. gadā

|  |  |  |  |
| --- | --- | --- | --- |
| **Programmas numurs un nosaukums** | **Apakšprogrammas numurs un nosaukums** | **2023. gadā izlietotais finansējums (izpilde)** | |
| **Euro** | **% no plānotā** |
| *61.00.00 Kohēzijas fonda projektu un pasākumu īstenošana* | 61.08.00 Kohēzijas fonda projekti (2014.-2020.) | 2 709 516 | 95,3 % |
| *64.09.00 Eiropas Lauksaimniecības garantiju fonda maksājumi (2021.-2027.)* | 64.09.00 Eiropas Lauksaimniecības garantiju fonda maksājumi (2021.-2027.) | 66 729 | 100 % |
| *65.00.00 Eiropas Lauksaimniecības fonda lauku attīstībai projektu un pasākumu īstenošana* | 65.08.00 Eiropas Lauksaimniecības fonda lauku attīstībai projektu un pasākumu īstenošana (2014.-2020.) | 36 482 | 100 % |
| *69.00.00 3. mērķa “Eiropas teritoriālā sadarbība” pārrobežu sadarbības programmu, projektu un pasākumu īstenošana* | 69.08.00 Pārrobežu sadarbības programmu darbības nodrošināšana, projekti un pasākumi (2014.-2020.) | 37 413 | 89,3 % |
| 69.21.00 Atmaksas valsts pamatbudžetā par Pārrobežu sadarbības programmu finansējumu (2014.-2020.) | 39 581 | 100 % |
| *70.00.00 Citu ES politiku instrumentu projektu un pasākumu īstenošana* | 70.06.00 LIFE programmas projekti | 3 483 002 | 63,7 % |
| 70.08.00 Izdevumi citu ES politiku instrumentu projektu un pasākumu īstenošanai | 9 556 | 83,9 % |
| *73.00.00 Pārējās ārvalstu finanšu palīdzības līdzfinansētie projekti* | 73.06.00 Pārējās ārvalstu finanšu palīdzības līdzfinansētie projekti | 4 603 | 83,7 % |
| **Kopā:** | | **6 386 882** |  |

4. tabula. Saņemtie ziedojumi un dāvinājumi, to izlietojums 2023. gadā

|  |  |  |  |
| --- | --- | --- | --- |
| **Ziedojumi un dāvinājumi** | | **Iepriekšēja gadā**  **(2022. gadā)** | **Pārskata gadā** |
| 1. | saņemtā summa (euro) | 0 | 10 |
| 2. | izlietojuma summa (euro) | 3 400 | 0 |

## 2.2. Dabas aizsardzības pārvaldes darbības stratēģijā sasniedzamo rezultātu izpildes analīze un valsts budžeta līdzekļu izlietojuma efektivitātes izvērtējums

Galvenās 2023. gadā plānotās aktivitātes, salīdzinot ar pārskata perioda plānu, ir izpildītas un sasniegušas plānotos mērķus.

Darbības rezultātu un to rezultatīvo rādītāju izpildes analīze un efektivitātes izvērtējums sniegts 5. tabulā.

Skaidrojums par iemesliem, kas ir noteikuši rezultatīvā rādītāja ne/izpildi, sniegts, ja izpildes novirze no plānotās vērtības pārsniedz 15 % (gan pozitīvā, gan negatīvā izteiksmē).

5. tabula. DAP darbības rezultātu un to rezultatīvo rādītāju izpildes analīze un efektivitātes izvērtējums

| **Nr.**  **p.k.** | **Darbības rezultāts** | **Rādītāja nosaukums** | **Mērvienība** | **Plānotā vērtība** | **Izpilde/ novērtējums** | **Izpildes/ novērtējuma novirze no plānotās vērtības, %** | **Iemesli, faktori,**  **kas ir noteikuši ne/izpildi** |
| --- | --- | --- | --- | --- | --- | --- | --- |
| 1. | Nodrošināta ĪADT, tai skaitā *Natura 2000* teritoriju pārvaldība, līdzsvarojot dabas saglabāšanas un ilgtspējīgas attīstības mērķus | ĪADT īpatsvars, kas ir uzskatāmas par potenciālām riska teritorijām un kurām pārbaudīta un novērtēta atbilstība aizsardzības un izmantošanas prasībām | % | 100 | 84 | -16 | Pārskata periodā ir pārbaudīts mazāks skaits ĪADT nekā plānots, jo, izvērtējot potenciālos riskus, tika vairāk veiktas mikroliegumu, īpaši aizsargājamo sugu un biotopu pārbaudes nekā sākotnēji plānots |
| 2. | Nodrošināta ĪADT, tai skaitā *Natura 2000* teritoriju pārvaldība, līdzsvarojot dabas saglabāšanas un ilgtspējīgas attīstības mērķus | Uzraudzīta dabas aizsardzības plānu izstrāde | skaits | 15 | 12 | -20 | Atbilstoši normatīvajiem aktiem ĪADT dabas aizsardzības plānu izstrādi var organizēt jebkura fiziska vai juridiska persona par saviem līdzekļiem vai arī piesaistīt valsts vai starptautisko finansējumu. Finansējums dabas aizsardzības plānu izstrādei galvenokārt tiek piesaistīts no ES fondiem, īstenojot projektus. 2023. gadā turpinājās iepriekšējos gados ES Kohēzijas fonda projektā uzsākto dabas aizsardzības plānu izstrāde, tostarp tādām lielām, kompleksām teritorijām kā Gaujas Nacionālais parks, Ķemeru Nacionālais parks, dabas liegums “Lubāna mitrājs”, aizsargājamo ainavu apvidus “Augšdaugava”, kuru izstrādi nevar pabeigt vienā gadā.  Netika apstiprināts DAP iesniegtais LIFE projekta pieteikums, kas paredzēja jaunu dabas aizsardzības plānu izstrādi. Ņemot vērā, ka dabas aizsardzības plānu izstrāde ir atkarīga no pieejamā finansējuma, pārskata periodā ir mazāks izstrādē esošo un attiecīgi uzraudzīto dabas aizsardzības plānu skaits nekā sākotnēji plānots |
| 3. | Nodrošināta ĪADT, tai skaitā *Natura 2000* teritoriju pārvaldība, līdzsvarojot dabas saglabāšanas un ilgtspējīgas attīstības mērķus | Izvērtēto darbību īpatsvars no pieteiktajām darbībām, nosakot priekšnoteiku-mus darbību veikšanai ĪADT, mikroliegumos ar īpaši aizsargājamām sugām un biotopiem | procenti | 100 | 96 | -4 |  |
| 4. | Nodrošināts labvēlīgs aizsardzības stāvoklis vismaz 60 % īpaši aizsargājamo sugu un biotopu | Pārbaudīta un novērtēta mikroliegumu, īpaši aizsargājamo sugu un biotopu atbilstība aizsardzības prasībām no potenciāli apdraudētiem objektiem | % | 75 | 100 | 33,3 | Izvērtējot iespējamos riskus attiecībā uz īpaši aizsargājamo sugu un biotopu aizsardzībai noteikto prasību ievērošanu, DAP ir veikusi lielāku skaitu potenciāli apdraudēto objektu pārbaudes nekā sākotnēji plānots, tādējādi palielinājies rādītāja 2023. gada izpildes apjoms |
| 5. | Nodrošināts labvēlīgs stāvoklis vismaz 60 % īpaši aizsargājamo sugu un biotopu | Uzraudzīta sugu un biotopu aizsardzības plānu izstrāde | skaits | 3 | 0 | -100 | Atbilstoši normatīvajiem aktiem sugu un biotopu aizsardzības plānu izstrādi var organizēt jebkura fiziska vai juridiska persona par saviem līdzekļiem vai arī piesaistīt valsts vai starptautisko finansējumu. Finansējums sugu un biotopu aizsardzības plānu izstrādei galvenokārt tiek piesaistīts no ES fondiem. DAP īsteno visu sugu un biotopu aizsardzības plānu izstrādes uzraudzību. 2023. gadā neviena persona nav uzsākusi sugu un biotopu aizsardzības plānu izstrādi, kā arī netika apstiprināts DAP iesniegtais LIFE projekta pieteikums, kas paredzēja sugu aizsardzības plānu izstrādi. Ņemot vērā, ka sugu un biotopu aizsardzības plānu izstrāde ir atkarīga no pieejamā finansējuma, pārskata periodā netika izstrādāti sugu un biotopu aizsardzības plāni un attiecīgi nebija nepieciešama to izstrādes uzraudzība |
| 6. | Nodrošināts labvēlīgs stāvoklis vismaz 60 % īpaši aizsargājamo sugu un biotopu | Apsaimniekoti VARAM valdījumā esošie pļavu, meža un purvu biotopi | ha | 18 007 | 18 521 | 2,9 |  |
| 7. | Nodrošināts labvēlīgs stāvoklis vismaz 60 % īpaši aizsargājamo sugu un biotopu | Apsaimniekoti VARAM valdījumā esošie prioritāri tekošu saldūdeņu biotopi | km | 5 | 10 | 100 | Apsekojot VARAM valdījumā esošos prioritāros tekošus saldūdeņu biotopus, DAP konstatēja, ka, lai atjaunotu upju brīvu tecējumu, ir nepieciešams īstenot apsaimniekošanas pasākumus – bebru dambju nojaukšanu lielākā apjomā nekā sākotnēji plānots |
| 8. | Nodrošināts labvēlīgs stāvoklis vismaz 60 % īpaši aizsargājamo sugu un biotopu | Projekti īpaši aizsargājamo sugu un biotopu labvēlīga aizsardzības stāvokļa uzturēšanai un uzlabošanai | skaits | 10 | 14 | 40 | Veidojot 2023. gada plānu, vairāki projekti vēl nebija apstiprināti, tostarp Latvijas Vides aizsardzības fonda projekti. Rezultātā pārskata periodā tika īstenots lielāks skaits projektu nekā sākotnēji plānots |
| 9. | Īstenota īpaši aizsargājamo sugu un īpaši aizsargājamo biotopu stāvokļa novērtēšana un informācijas sagatavošana sabiedrībai un EK par *Natura 2000* teritorijām, īpaši aizsargājamo sugu, īpaši aizsargājamo biotopu stāvokli un īpaši aizsargājamo sugu indivīdu iegūšanu | Sagatavoti ziņojumi EK par *Natura 2000* teritorijām, īpaši aizsargājamo sugu un biotopu stāvokli un īpaši aizsargājamo sugu indivīdu iegūšanu, kas pieejami sabiedrībai DAP tīmekļa vietnē | skaits | 2 | 2 | 0 |  |
| 10. | Īstenota īpaši aizsargājamo sugu un īpaši aizsargājamo biotopu stāvokļa novērtēšana un informācijas sagatavošana sabiedrībai un EK par *Natura 2000* teritorijām, īpaši aizsargājamo sugu, īpaši aizsargājamo biotopu stāvokli un īpaši aizsargājamo sugu indivīdu iegūšanu | Sugu grupas, par kurām iegūti un analizēti dabas dati, informācija par to stāvokli un izmaiņām *Natura 2000* teritorijās | skaits | 7 | 5 | -28,6 | Pārskata gadā ir īstenotas Bioloģiskās daudzveidības monitoringa programmas, cik bija iespējams DAP piešķirtā finansējuma ietvaros. 2023. gadā piešķirtais finansējums nebija pietiekamā apjomā, lai ieviestu visas plānotās Bioloģiskās daudzveidības monitoringa programmas |
| 11. | Īstenota īpaši aizsargājamo sugu un īpaši aizsargājamo biotopu stāvokļa novērtēšana un informācijas sagatavošana sabiedrībai un EK par *Natura 2000* teritorijām, īpaši aizsargājamo sugu, īpaši aizsargājamo biotopu stāvokli un īpaši aizsargājamo sugu indivīdu iegūšanu | Sugu grupas, par kurām iegūti un analizēti dabas dati, informācija par to stāvokli un izmaiņām, kas raksturo vides stāvokli valstī | skaits | 16 | 15 | -6,3 |  |
| 12. | Nodrošināta starptautiskā līguma “Par 1973. gada Vašingtonas konvenciju par starptautisko tirdzniecību ar apdraudētajām savvaļas dzīvnieku un augu sugām”, Padomes regulas (EK) Nr. 338/97 “Par savvaļas dzīvnieku un augu sugu aizsardzību, regulējot tirdzniecību ar tām” un Komisijas regulas (EK) Nr. 865/2006 ieviešana un izpilde | Izvērtēto darbību īpatsvars no pieteiktajām darbībām, nosakot priekšnoteiku-mus darbību veikšanai attiecībā uz starptautiskās tirdzniecības apdraudētajām un nemedījamām sugām | % | 100 | 94 | -5,9 |  |
| 13. | Nodrošināta starptautiskā līguma “Par 1973. gada Vašingtonas konvenciju par starptautisko tirdzniecību ar apdraudētajām savvaļas dzīvnieku un augu sugām”, Padomes regulas (EK) Nr. 338/97 „Par savvaļas dzīvnieku un augu sugu aizsardzību, regulējot tirdzniecību ar tām” un Komisijas regulas (EK) Nr. 865/2006 ieviešana un izpilde | Pārbaudītās starptautiskās tirdzniecības apdraudēto un nemedījamo sugu turēšanas un tirdzniecības vietas no potenciāliem riska objektiem | % | 70 | 70 | 0 |  |
| 14. | Nodrošināta DDPS “Ozols” darbība un ģeotelpiskās informācijas uzturēšana atbilstoši nacionālām un ES prasībām | Uzturētie un aktualizētie dabas dati, informācija par ĪADT, mikroliegumiem, īpaši aizsargājamām sugām un biotopiem no iegūtās informācijas | % | 100 | 100 | 0,0 |  |
| 15. | Nodrošināta DDPS “Ozols” darbība un ģeotelpiskās informācijas uzturēšana atbilstoši nacionālām un ES prasībām | Dabas datu, informācijas atbilstība INSPIRE direktīvas prasībām no INSPIRE uzturamās informācijas | % | 100 | 100 | 0 |  |
| 16. | Nodrošināta DDPS “Ozols” darbība un ģeotelpiskās informācijas uzturēšana atbilstoši nacionālām un ES prasībām | DDPS “Ozols” izmantošanas pieprasījumi | skaits | 200 000 | 362 705 | 81,4 | DDPS “Ozols” uzturētā informācija par ĪADT, mikroliegumiem, īpaši aizsargājamo sugu dzīvotnēm un biotopiem tiek izmantota tautsaimniecības un teritorijas attīstības plānošanā, lai pēc iespējas mazinātu plānoto darbību ietekmi uz dabas vērtībām, kā arī šī informācija tiek izmantota zinātnē un pētniecībā. DDPS “Ozols” uzturētā informācija tika izmantota arī zemes īpašnieku informēšanai par projekta Dabas skaitīšana rezultātiem. Tādējādi strauji palielinājās zemes īpašnieku interese par informācijas ieguvi no DDPS “Ozols” un tās izmantošanu. Arī pašvaldības uzsākušas jaunu teritorijas plānojumu izstrādi, tādēļ pieaug datu pieprasījums. Tāpat arvien vairāk meža apsaimniekošanas uzņēmumi DDPS “Ozols” izmanto kā datubāzi, lai pārliecinātos, vai netiks iepirkta koksne no bioloģiski augstvērtīgām vietām, savukārt lauksaimnieki, – lai pārliecinātos, vai to īpašumā nav konstatēti bioloģiski vērtīgi zālāji, par kuriem ir iespējams saņemt atbalsta maksājumus. Līdz ar to 2023. gadā DDPS “Ozols” izmantošanas pieprasījumu skaits ir ievērojami palielinājies |
| 17. | Nodrošināta tūrisma un dabas izglītības infrastruktūras objektu uzturēšana ĪADT un ilgtspējīga tūrisma popularizēšana, uzturot mobilo aplikāciju “Dabas tūrisms” | Uzturēti labā stāvoklī un pilnveidoti tūrisma un dabas izglītības infrastruktūras objekti ĪADT | skaits | 748 | 747 | -0,1 |  |
| 18. | Nodrošināta tūrisma un dabas izglītības infrastruktūras objektu uzturēšana ĪADT un ilgtspējīga tūrisma popularizēšana, uzturot mobilo aplikāciju “Dabas tūrisms” | Lejupielādes no mobilās aplikācijas “Dabas tūrisms” par dabas tūrisma un dabas izglītības infrastruktūras objektiem ĪADT | skaits | 5 000 | 9 313 | 86,3 | Covid-19 pandēmijas laikā sabiedrība ieguvusi jaunu noturīgu ieradumu regulāri doties dabā, kā rezultātā DAP uzturētā vietne ir kļuvusi par nozīmīgu informācijas avotu, lai saplānotu aktivitātes dabā. DAP arī savā komunikācijā turpina aktīvi izmantot atsauces uz mobilo aplikāciju “Dabas tūrisms”, to popularizējot, tādējādi veicinot tās izmantošanu. Līdz ar to pārskata periodā mobilās aplikācijas “Dabas tūrisms” lejupielāžu skaits ir palielinājies |
| 19. | Palielināta sabiedrības izpratne par dabas vērtību nozīmi, izglītojot un informējot sabiedrību dabas aizsardzības jautājumos | Noorganizētas dabas izglītības nodarbības, lekcijas, pasākumi un semināri un nodrošināta kompetenta dabas nozares pārstāvība citu organizāciju aktivitātēs | skaits | 600 | 641 | 6,8 | Pārskata periodā papildu izglītojošas aktivitātes īstenotas saistībā ar vairāku aizsargājamo teritoriju jubilejas gadu: Ķemeru Nacionālajam parkam 25, Rāznas Nacionālajam parkam 15, Ziemeļvidzemes biosfēras rezervātam 25, kā arī vairāki pasākumi rīkoti sadarbībā ar DAP īstenotajiem projektiem (Life LatViaNature, Life Reef un Life for Species) |
| 20. | Palielināta sabiedrības izpratne par dabas vērtību nozīmi, izglītojot un informējot sabiedrību dabas aizsardzības jautājumos | Dalībnieki dabas izglītības nodarbībās, lekcijās, pasākumos un semināros | skaits | 20 000 | 31 290 | 56,5 | Ņemot vērā, ka ir īstenoti vairāk dabas izglītības pasākumu nekā sākotnēji plānots, attiecīgi ir palielinājies arī dalībnieku skaits |
| 21. | Nodrošināta kompensāciju izmaksu administrēšana, kompensējot zemes īpašniekiem neiegūtos saimnieciskos labumus par nacionālas vai ES nozīmes dabas vērtību saglabāšanu | Izvērtēto kompensācijas pieteikumu par saimnieciskās darbības ierobežojumiem ĪADT un mikroliegumos īpatsvars no pieteikumiem | procenti | 100 | 88 | -12,5 |  |
| 22. | Nodrošināta kompensāciju izmaksu administrēšana, kompensējot zemes īpašniekiem neiegūtos saimnieciskos labumus par nacionālas vai ES nozīmes dabas vērtību saglabāšanu | Izvērtēto kompensācijas pieteikumu par īpaši aizsargājamo nemedījamo sugu un migrējošo sugu dzīvnieku nodarītajiem postījumiem īpatsvars no pieteikumiem | procenti | 100 | 64 | -36,4 | Saskaņā ar MK 18.02.2021. noteikumiem Nr. 114 DAP var izskatīt pieteikumu un pieņemt lēmumu par kompensācijas piešķiršanu akvakultūras nozarē pēc šajos noteikumos pretendentiem noteikto nosacījumu izpildes un atbilstības izvērtējuma. Piemēram, attiecībā uz uzņēmumiem, kas piedalās Lauku atbalsta dienesta administrētajā atbalsta pasākumā “Akvakultūra, kas nodrošina vides pakalpojumus”, pieteikumu var izskatīt vienīgi pēc noteikumos noteiktās informācijas saņemšanas no Lauku atbalsta dienesta. 2023. gadā Lauku atbalsta dienests neiesniedza pieprasīto informāciju par visiem zivsaimniecības uzņēmumiem, līdz ar to DAP nevarēja izvērtēt visus saņemtos pieteikumus |
| 23. | Nodrošināta sugu un biotopu aizsardzības jomas ekspertu sertificēšana un sertificēto ekspertu darbības uzraudzība | Izvērtēto pieteikumu eksperta sertifikāta saņemšanai sugu un biotopu aizsardzības jomā īpatsvars no pieteikumiem | procenti | 100 | 100 | 0 |  |
| 24. | Nodrošināta sugu un biotopu aizsardzības jomas ekspertu sertificēšana un sertificēto ekspertu darbības uzraudzība | Veiktas sugu un biotopu aizsardzības jomā sertificēto ekspertu sniegto atzinumu kvalitātes un atbilstības normatīvo aktu prasībām pārbaudes no kopējā atzinumu skaita | procenti | 20 | 20 | 0 |  |
| 25. | Nodrošināta Līgatnes dabas taku apsaimniekošana | Līgatnes dabas takās uzturētas Latvijas dabai raksturīgas savvaļas dzīvnieku sugas, nodrošinot dzīvnieku labturības prasības | skaits | 20 | 21 | 5 |  |
| 26. | Līdzdalība vietējā līmeņa teritorijas attīstības plānošanas dokumentu izstrādē, sniedzot nepieciešamo informāciju par ĪADT, mikroliegumiem, īpaši aizsargājamām sugām un īpaši aizsargājamiem biotopiem, nosacījumus un atzinumus | Izsniegti nosacījumi, atzinumi un informācija vietējā līmeņa teritorijas attīstības plānošanas dokumentiem | skaits | 170 | 277 | 62,9 | Nosacījumi, atzinumi un informācija vietējā līmeņa teritorijas attīstības plānošanas dokumentiem tiek izsniegta atbilstoši pieprasījumu skaitam. Ņemot vērā, ka pēc administratīvi teritoriālās reformas pašvaldības ir uzsākušas jaunu teritorijas plānojumu izstrādi, 2023. gadā pieprasījumu skaits ir pārsniedzis plānoto |

## 2.3. Dabas aizsardzības pārvaldes 2023. gadā īstenotie prioritārie pasākumi

DAP 2023. gadā tika apstiprināti šādi pasākumi:

* papildu finansējums Valsts pārvaldes kapacitātes stiprināšanai, nodrošinot stratēģiski svarīgo amata grupu atlīdzību – starpnozaru prioritārais pasākums (MK 13.01.2023.) Pasākuma ietvaros DAP tika piešķirti papildus finanšu līdzekļi 155 859 euro apmērā, lai stiprinātu kapacitāti un nodrošinātu stratēģisku svarīgo amatu grupu atlīdzību;
* PP 21\_06\_P sadārdzinājums komunāliem pakalpojumiem un degvielai/ kompensācija energoresursu cenu sadārdzinājumam 22.12.2022. MK prot. Nr. 67 1. paragr., 11. punkts. *Pasākuma ietvaros DAP tika piešķirti papildus finanšu līdzekļi 133 157* euro, lai kompensētu komunālo pakalpojumu sadārdzinājumu.

## 2.4. Dabas aizsardzības pārvaldes veiktie un pasūtītie pētījumi 2023. gadā

DAP2023. gadāīstenojusi **Vides monitoringa programmas** ieviešanu:

* *Natura 2000* vietu monitoringa programmā (atbilstoši vides monitoringa programmas sadaļai “Bioloģiskā daudzveidība”) iegūti un analizēti dabas dati, informācija par septiņām sugu grupām, to stāvokli un izmaiņām *Natura 2000* teritorijās: abinieki, rāpuļi, sikspārņi, lāči, ūdri;
* Valsts (fona) monitoringa programmā (atbilstoši vides monitoringa programmas sadaļai “Bioloģiskā daudzveidība”) iegūti un analizēti dabas dati, informācija par 16 sugu grupām, to stāvokli un izmaiņām, kas raksturo vides stāvokli valstī: piekrastē, iekšzemē un jūrā ziemojošiem putniem, dienas un nakts putniem, plēsīgiem putniem, sikspārņiem, ūdriem, abiniekiem, rāpuļiem, lāčiem, dienas un nakts tauriņiem, spārēm, skrejvabolēm;
* speciālā monitoringa programmā (atbilstoši vides monitoringa programmas sadaļai “Bioloģiskā daudzveidība”) iegūti un analizēti dabas dati, informācija par piecām sugu grupām (piekrastes putni, migrējošie putni, melnais stārķis, migrējošie sikspārņi, susuri), to stāvokli un izmaiņām, kas raksturo sugu grupas populācijas izmaiņas un to ietekmējošos faktorus. Pabeigts Ummja ezera monitorings un papildus izpēte nepieciešamo apsaimniekošanas pasākumu izstrādei;
* invazīvo sugu monitoringa programmā pieejamā finansējuma ietvaros ir analizēti dabas dati un informācija par trīs invazīvajām sugām: daudzveidīgā mārīte *Harmonia axyridi,* Spānijas kailgliemezis *Arion vulgaris,* melngalvas mīkstgliemezis *Krynickillus melanocephalus.* Papildus dati par invazīvajām sugām (Amerikas ūdeli) iegūti ūdru fona un *Natura 2000* monitoringā.

Visa informācija par noslēgtajiem līgumiem, monitoringa veicējiem, līgumu summas un monitoringa atskaites pieejamas DAP tīmekļa vietnē <https://www.daba.gov.lv/lv/biologiskas-daudzveidibas-monitoringa-parskati>, savukārt monitoringa dati ievietoti DDPS “Ozols” reģistrēto lietotāju vidē, kā arī ir pieejami pēc informācijas pieprasījuma arī citiem interesentiem.

**Citi pētījumi**

Sadarbībā ar dažādām organizācijām, biedrībām un Latvijas Vides aizsardzības fonda atbalstu 2023. gadā uzsākta vai turpināta dažādu datu ieguves vai izpētes projektu izstrāde un ieviešana, kā arī ekspertu kapacitātes paaugstināšana.

Latvijas Vides aizsardzības fonda projektos 2023. gadā DAP kā sadarbības partneris iesaistīts sešu jaunu projektu realizācijā, ko ievieš zinātniskās institūcijas un nevalstiskās organizācijas (projektu realizācijas uzraudzība un darba uzdevumu saskaņošana):

* telemetrijas datu ieguvi ūpim *Bubo bubo* īsteno Latvijas Ornitoloģijas biedrība;
* esošo ĪADT pārklājuma ģeotelpisko datu slāņa sagatavošanu ES Bioloģiskās daudzveidības stratēģijas 2030 ieviešanai īsteno Latvijas Universitāte;
* datu ieguvi Putnu direktīvas 12. panta ziņojuma vajadzībām 2023.,2024. gadam īsteno Latvijas Ornitoloģijas biedrība;
* jauno un topošo sugu un biotopu aizsardzības jomas ekspertu kapacitātes stiprināšanu brioloģijā īsteno Daugavpils Universitāte;
* invazīvo sugu monitoringu ĪADT, izmantojot vides DNS metodi, īsteno Latvijas Hidroekoloģijas institūts;
* ES nozīmes biotopa 3260 Upju straujteces un dabiski upju posmi potenciāli papildus izdalāmo apakšvariantu izpēti īsteno Latvijas Universitāte.

Visus sadarbības projektus īsteno zinātniskās institūcijas vai nevalstiskās organizācijas, sadarbojoties un konsultējoties ar DAP. Projektos iegūtie dati tiek publicēti DDPS “Ozols”, izstrādātie materiāli tiek ievietoti DAP tīmekļvietnes sadaļā “Pētījumi”. Tas ir veids, kā dabas aizsardzībai nepieciešamos pētījumus realizē attiecīgo jomu eksperti, darba uzdevumus un izpētes jomu saskaņojot ar kompetento iestādi – DAP.

Izpētes veiktas arī ĪADT dabas aizsardzības plānu izstrādēs, aktualizējot esošo un iegūstot jaunu informāciju par īpaši aizsargājamam sugām un īpaši aizsargājamiem biotopiem.

## 2.5. Sadarbības partneru finansēto programmu un ārvalstu ieguldījumu programmu ietvaros īstenoto projektu rezultāti un līdzekļu izlietojums

2023. gadā DAP īstenojusi 14 projektus īpaši aizsargājamo sugu un biotopu labvēlīga aizsardzības stāvokļa uzturēšanai un uzlabošanai, tai skaitā piecusprojektus ĪADT dabas aizsardzības plānos paredzēto apsaimniekošanas pasākumu ieviešanai:

1) **ES Kohēzijas fonda projekts Nr. 5.4.2.1/16/I/001 “Priekšnosacījumu izveide labākai bioloģiskās daudzveidības saglabāšanai un ekosistēmu aizsardzībai Latvijā” (5.4.2.1/16/I/001 – Dabas skaitīšana)**

Projekta mērķis ir sagatavot priekšnoteikumus bioloģiskās daudzveidības saglabāšanai un ekosistēmu aizsardzībai, veicot ES nozīmes aizsargājamo biotopu izplatības un kvalitātes apzināšanu, iegūtās pamatinformācijas analīzi, kā arī izstrādāt 25 ĪADT dabas aizsardzības plānus un piecus sugu aizsardzības plānus.

Pārskata periodā paveiktais:

* pabeigta četru dabas aizsardzības plānu izstrāde – Ķemeru Nacionālajam parkam, Gaujas Nacionālajam parkam, dabas liegumam “Lubāna mitrājs” un aizsargājamo ainavu apvidum “Augšdaugava”;
* atbildēts uz 100 telefona zvaniem un ap 20 e-pasta vai pasta vēstulēm par projekta aktivitātēm;
* DDPS “Ozols” ievadītas ap 700 anketas par ES nozīmes biotopiem.

**2)** **ES Kohēzijas fonda projekts Nr. 5.4.3.0/20/I/001 “Apsaimniekošanas pasākumu veikšana īpaši aizsargājamās dabas teritorijās un mikroliegumos biotopu un sugu aizsardzības stāvokļa uzlabošanai” (5.4.3.0/20/I/001 – “Biotopu un sugu dzīvotņu atjaunošana”)**

Projekta mērķis ir veicināt ES nozīmes aizsargājamo biotopu un sugu dzīvotņu labvēlīga aizsardzības stāvokļa sasniegšanu 30 *Natura 2000* teritorijās, radot piemērotus apstākļus 20 ES nozīmes aizsargājamo biotopu un vismaz astoņu sugu dzīvotņu ilgtspējīgai pastāvēšanai, kā arī veicināt 13 aizsargājamo aleju, kas vienlaikus ir ES nozīmes sugu dzīvotnes, atbildīgu apsaimniekošanu.

Pārskata periodā paveiktais:

* noslēgusies pamatojošās dokumentācijas sagatavošana, t.sk. atļauju, saskaņojumu un būvatļauju saņemšana;
* ES biotopu un sugu dzīvotņu atjaunošanas biotehniskie darbi noslēgušies visās DAP projekta teritoriju vietās 1 002 ha platībā. 10 teritorijās pabeigti būvdarbi, atjaunojot vai izbūvējot caurtekas un atjaunojot ūdensnotekas (grāvjus), kas nodrošinās gan optimālu hidroloģisko režīmu teritorijās, gan ļaus veikt teritoriju turpmāku apsaimniekošanu un veicinās tālāku ES nozīmes biotopu atjaunošanās procesu. Būves ir pieņemtas ekspluatācijā, īstenota darbu uzraudzība un teritoriju monitorings;
* sagatavots un publicēts projekta īstenošanas izvērtējuma ziņojums un nodrošināta projekta publicitāte (publicētas septiņas preses relīzes, regulāra informācija sociālajos medijos, sagatavoti un teritorijās izvietoti paskaidrojošie plakāti par darbu īstenošanas mērķiem, metodēm un sagaidāmajiem rezultātiem, noorganizēti četri publicitātes pasākumi teritorijās);
* nodrošināta projekta vadība un sadarbība ar projekta partneriem.

**3)** **LIFE Vides un klimata programmas integrētais projekts “*Natura 2000* aizsargājamo teritoriju pārvaldības un apsaimniekošanas optimizācija” (LIFE19 IPE/LV/000010 – LIFE-IP LatViaNature)**

LIFE-IP LatViaNature ir līdz šim vērienīgākais projekts dabas aizsardzības jomā Latvijā, kas pilnveido dabas aizsardzības sistēmu Latvijā, lai īpaši aizsargājamām sugām un biotopiem nodrošinātu saglabāšanos ilgtermiņā. Projektā izvēlētas trīs pilot tēmas:

1. ES nozīmes aizsargājamie zālāji;
2. ES nozīmes aizsargājamie meži;
3. invazīvo jeb svešzemju sugu ierobežošana.

Bioloģiskās daudzveidības saglabāšanas veicināšanai privātajās zemēs projektā paredzēts radīt īpašus atbalsta mehānismus, tostarp arī izstrādāt efektīvu nacionāla līmeņa kompensācijas modeli. Paredzētie pasākumi dos iespēju veidot skaidru un pamatotu dabas aizsardzības sistēmu, kas līdzsvaro dabas vērtību saglabāšanas un tautsaimniecības attīstības intereses, ir saprotama ikvienam un kalpotu ne vien šīm, bet arī nākamajām paaudzēm.

Projektu paredzēts īstenot līdz 2028. gadam, par kopējā mērķa sasniegšanu ir vienojušās 10 organizācijas, kas pārstāv gan valsts, gan nevalstisko sektoru, kā arī augstākās izglītības iestādes.

Tiek īstenota 41 projekta aktivitāte (kopskaitā 51, no tām sešas pabeigtas, vēl četras tiks uzsāktas), atbilstoši laika grafikam, t.sk.:

* iesniegts un akceptēts projekta pirmās fāzes ziņojums (*Interim Report*), attiecinot visas izmaksas un aprēķinot nākamo maksājumu;
* notiek invazīvo sugu izskaušanas metožu testēšana pilot teritorijās 80,3 ha platībā (kopējā iepirkuma summa 165 000 Euro). 2023. gadā veikti sekojoši darbi:

1. Kanādas zeltgalvītes apkarošanai:

1.1. dabas parkā “Abavas senleja”, Kandavā, 6,33 ha platībā pirmreizēja atsevišķu koku un krūmu apauguma novākšana ar izvešanu, pļaušana ar savākšanu un izvešanu;

1.2. Ķemeru Nacionālajā parkā 2,93 ha platībā pļaušana bez savākšanas, teritorijā, kur ar trimmeri ir apgrūtinoši strādāt, talkā veikta izraušana ar rokām;

1.3. Jēkabpilī 3,86 ha platībā veikta pirmreizēja atsevišķu koku un krūmu apauguma novākšana ar izvešanu, novāktā apauguma celmu un sakņu izvākšana, augsnes virskārtas uzirdināšana, izmantojot traktortehniku un sējumu ecešas, tāpat konkurentaugu – kamolzāles, āboliņa un graudzāļu maisījuma, piesēšana un pļaušana bez savākšanas;

1.4. Daugavpilī 10,74 ha platībā vrikta pirmreizēja atsevišķu koku un krūmu apauguma novākšana ar izvešanu, teritorijas frēzēšana, konkurentaugu – kamolzāles un āboliņa un graudzāļu maisījuma, piesēšana;

2. Ošlapu kļavai:

2.1. Daugavpilī 16,86 ha platībā pirmreizēja koku un krūmu apauguma novākšana ar izvešanu, teritorijas frēzēšana un bieža pļaušana bez savākšanas;

2.2. Daugavpilī 0,03 ha platībā stumbru gredzenošana;

2.3. Krustkalnu dabas rezervātā 6,65 ha platībā pirmreizēja koku un krūmu apauguma novākšana ar izvešanu un teritorijas frēzēšana;

3. Vārpainā korinte:

Dabas parkā “Ragakāpa” 32,9 ha platībā pirmreizēja koku un krūmu apauguma novākšana (izraušana ar traktortehniku un rokas instrumentiem) ar izvešanu, trimmerēšana un celmu apstrāde ar augu aizsardzības līdzekli.

* izstrādātas invazīvo augu un dzīvnieku sugu pārvaldības pasākumu plānu izstrādes vadlīnijas;
* īstenota informatīvā kampaņa “Ķeram svešos Latvijas dabā”. Kampaņas unikālā auditorija 519 780 cilvēku, aplēse par kampaņas kopējo auditoriju 3 981 171. Vairāk nekā 30 publikācijas/TV sižeti par kampaņu Latvijas drukātajos un pārraidītajos nacionālajos un reģionālajos medijos;
* sagatavota izglītojoša filma “Invazīvo sugu detektīvi”, kas pieejama visiem interesentiem *youtube.com* kanālā ([*https://www.youtube.com/watch?v=h18fKLgeIJk&t=17s*](https://www.youtube.com/watch?v=h18fKLgeIJk&t=17s)) un projekta inerneta vietnē [*https://latvianature.daba.gov.lv/video-galerija/*](https://latvianature.daba.gov.lv/video-galerija/) ;
* projekta īstenošanā iesaistījās desmitais partneris Latvijas Dabas fonds ar galveno mērķi izstrādāt Pļavas produktu zīmolu;
* organizētas 11 talkas (deviņas invazīvo sugu ierobežošanas talkas un divas biotopu atjaunošanas talkas), pulcējot 393 dalībniekus;
* pilotprogrammā “Ziedu pļavas” darbojas 65 saimniecības ar kopējo platību 646,60 ha. Izmaksāti atbalsta maksājumi 69 177,15 Euro apmērā;
* pilotprogrammā “Dzīvais mežs” uzņemti 70 dalībnieki, kuru pārziņā ir 345,69 ha. Izmaksāti atbalsta maksājumi 54 481,31 Euro;
* pabeigta *Natura 2000* teritoriju līmeņa aizsardzības mērķu (CO) noteikšana 56 sugām;
* pabeigta 326 *Natura 2000* teritoriju līmeņa aizsardzības mērķu (CO) noteikšana biotopiem;
* valsts līmeņa aizsardzības mērķi noteikti 80 sugām;
* organizēti vairāki semināri: sugu un biotopu aizsardzības jomā sertificēto ūdeņu ekspertu seminārs, pilotprogrammas “Ziedu pļavas” info semināri, seminārs-talka “Pļavas taisa rudenī” Ķemeru Nacionālā parka Dundurpļavās u.c.

**4) EK Vides un klimata pasākumu programmas LIFE projekts “Jūras aizsargājamo biotopu izpēte un nepieciešamā aizsardzības stāvokļa noteikšana Latvijas ekskluzīvajā ekonomiskajā zonā” (LIFE19 NAT/LV/000973 - LIFE REEF)**

Projekta galvenais mērķis ir jūras biotopu un sugu izpēte un visaptverošas aizsardzības sistēmas izveide aizsargājamām jūras teritorijām Latvijas ekskluzīvajā ekonomiskajā zonā.

Projektā tiek realizēta ES nozīmes aizsargājamo jūras biotopu Smilts sēkļi jūrā (1110) un Akmeņu sēkļi jūrā (1170) kartēšana un izpēte aptuveni 4 116 km² plašā Baltijas jūras akvatorijā, kā rezultātā plānots veicināt šo biotopu un to apdzīvojošo sugu ilgtspējīgu pastāvēšanu un apsaimniekošanu, kas vienlaikus veicinās gan zivju populāciju, gan putnu dzīvotņu uzlabošanos.

Pārskata periodā sekmīgi noritējusi projekta aktivitāšu īstenošana atbilstoši laika grafikam:

* turpinās darbs pie dabas aizsardzības plāna izstrādes. Organizētas deviņas dabas aizsardzības plāna izstrādes darba grupas tikšanās. Organizēta un aizvadīta dabas aizsardzības plāna 1. konsultatīvās grupas sanāksme;
* veiktas ziemojošo jūras ūdensputnu aviouzskaites, kā arī apkopoti un apstrādāti ziemojošo jūras putnu aviouzskaišu ģeotelpiskie dati par visām līdz šim notikušajām avio-uzskaitēm. Veiktas spalvmetēju putnu aviouzskaites vasaras periodā;
* nodrošināta ceļojošās fotoizstādes “Baltijas dziļjūra” eksponēšana Staiceles pilsētas bibliotēkā, Talsu novada muzejā, Ventspils galvenajā bibliotēkā, Limbažu galvenajā bibliotēkā, Dabas mājā Liepājā, Lēdurgas kultūras namā, Garkalnes bibliotēkā, Eiropas Zinātnieku naktī, Bulduru dārzkopības tehnikumā, Naukšēnu pagasta bibliotēkā, trešajā *Natura 2000* Baltijas jūras bioģeogrāfiskajā seminārā un galerijā “Vējspārns” Kandavā;
* sagatavotas un publicētas astoņas projekta īsfilmas par dažādām ar jūras vidi saistītām tēmām – smilts sēkļi jūrā, akmeņu sēkļi jūrā, svešzemju invazīvās sugas Baltijas jūrā, zvejnieki, zveja un zinātne Baltijas jūrā, putni Baltijas jūrā, Baltijas jūras ekosistēmu pakalpojumi, Baltijas jūras veidošanās vēsture, Dabas aizsardzības plāns un tā nozīme dabas aizsardzībā.

**5)** **EK Vides un klimata pasākumu programmas LIFE projekts “Apdraudētas sugas Latvijā: uzlabotas zināšanas un kapacitāte, informācijas aprite un izpratne” (LIFEI9 GIE/LV/OOO857 - LIFE FOR SPECIES)**

Projekta mērķis ir uzlabot apdraudēto sugu pārvaldību, ietverot tajā datu kvalitātes un kvantitātes uzlabošanu par sugu sastopamību, jauna apdraudēto sugu saraksta (Sarkanās grāmatas) un īpaši aizsargājamo sugu saraksta sastādīšanu, kā arī palielinot ieinteresēto pušu un sabiedrības informētību un aktīvu iesaisti sugu praktiskajā aizsardzībā. 2023. gadā sekmīgi noritējusi projekta aktivitāšu īstenošana atbilstoši laika grafikam.

Pārskata periodā paveiktais:

* izstrādāti un ieviesti uzlabojumi DDPS “Ozols” – ģeodatubāzes struktūras izmaiņas un sugu ievades-kvalitātes kontroles rīku kopums, t.sk., izstrādājot un integrējot sistēmā sugu klasifikatoru, automātiskos algoritmus datu vizualizācijai, datu iesniegšanas anketas;
* veikta DDPS “Ozols” reģistrēto sugu ierakstu aktualizācija un pārveidošana atbilstoši jaunajai datu struktūrai, aktualizējot un pārveidojot vairāk nekā 550 000 ierakstu;
* organizēti seši ekspertu un sugu aizsardzībā iesaistīto institūciju darbinieku apmācību un kalibrācijas semināri par sugu un dabas aizsardzības aktualitātēm 354 dalībniekiem;
* sadarbībā ar dabas centriem organizēti 12 sabiedrību izglītojošie pasākumi par apdraudētajām sugām – sikspārņiem, gliemjiem, taisnspārņiem, susuriem, sūnām, gludeno čūsku, smilšu krupi un ūdens bezmugurkaulniekiem. Kopumā pasākumus apmeklējuši vairāk nekā 300 personas;
* sagatavota un izdota brošūra “Sugu aizsardzība Latvijā”;
* izstrādāts priekšlikums īpaši aizsargājamo sugu saraksta pārskatīšanai, t.sk., organizējot sugu ekspertu un sabiedriskās informatīvās sanāksmes, un pabeigta zīdītājdzīvnieku apdraudētības vērtēšana, izvērtējot vairāk nekā 1 200 sugas;
* turpinās darbs pie Latvijas Sarkanās grāmatas un metodisko materiālu par apdraudētajām un aizsargājamajām sugām izstrādes.

**6)** **EK Vides un klimata pasākumu programmas LIFE projekts “Ūdens struktūrdirektīvas un Biotopu direktīvas harmonizācija un integrēta apsaimniekošanas pasākumu īstenošana saldūdeņu kvalitātes uzlabošanai Salacas daļbaseinā’’ (101114155 — LIFE22-ENV-LV-LIFE IS SALACA)**

Projekta mērķis ir veicināt labas ūdeņu ekoloģiskās kvalitātes un labvēlīga saldūdeņu biotopu aizsardzības stāvokļa sasniegšanu, kā to nosaka Ūdens struktūrdirektīva, Biotopu direktīva, un ES bioloģiskās daudzveidības stratēģija. Projekta ieviešana uzsākta 2023. gada 1. oktobrī.

Pārskata periodā paveiktais:

* veikti administratīvie darbi projekta veiksmīgai uzsākšanai – partnerības līguma sagatavošana un parakstīšana, apzināts un pieņemts projekta vadošais personāls un sagatavota atbilstošā dokumentācija, finanšu plāna sagatavošana;
* uzsākts darbs pie projekta vadības plāna un komunikācijas stratēģijas sagatavošanas, kā arī saturiskās daļas – sagatavošanās aktivitāšu plānošanas.

**7)** **Latvijas-Lietuvas sadarbības programmas projekts “Kurzemes un Ziemeļlietuvas ezeru pārvaldības un apsaimniekošanas uzlabošana” (Nr. LLI-499 “Live Lake”)**

Projekta mērķis ir uzlabot ezeru resursu apsaimniekošanas un pārvaldības efektivitāti. Galvenie uzdevumi – veikt pētījumus un izstrādāt ieteikumus ezeru resursu apsaimniekošanas uzlabošanai, īstenot publisko ezeru un ūdenstilpju apsaimniekošanas pasākumus, stiprināt institūciju kapacitāti, sagatavojot dokumentus publisko ezeru apsaimniekošanas, aizsardzības un pārvaldības uzlabošanai un nodrošinot publisko ezeru un ūdenstilpju ar nepieciešamo infrastruktūru un aprīkojumu.

Pārskata periodā paveiktais:

* grāmatas “Ezeru ūdensaugu noteicējs” iespiešana (spirāļots sējums, 70 gab.), “Pieaugušo abinieki noteicējs” (70 gab.);
* ir izstrādāta dabas izglītības programma skolēniem par ezeru ekosistēmu trīs klašu grupām;
* iegādāts aprīkojums publisko ezeru un ūdenstilpņu apsaimniekošanai (zemes urbis, trīs trimmeri, zonde un drons);
* ir sagatavota un iesniegta projekta noslēguma atskaite. Projekta ieviešana, pamatojoties uz vienošanās grozījumiem, tika pagarināta un noslēdzās 2023. gada 31. maijā.

**8)** **ERASMUS+ sadarbības partnerības projekts “Ceļā uz ilgtspējīgāku tūrismu EUROPARC Ziemeļvalstu – Baltijas reģionā – apmācības tūrismā iesaistītajām pusēm īpaši aizsargājamās dabas teritorijā” (2022-1-EE01-KA220-ADU-000089688 – KnowNature)**

Projekts uzsākts 2023. gada februārī, un tā mērķis ir kopīgas metodikas izstrāde tūrismā iesaistīto pušu apmācībām ĪADT EUROPARC Ziemeļvalstu-Baltijas reģionā, kuras ieguvušas Eiropas ilgtspējīga tūrisma hartas sertifikātu.

Pārskata periodā paveiktais:

* sagatavoti un noslēgti projekta īstenošanai nepieciešamie līgumi;
* nodrošināta dalība projekta uzsākšanas sanāksmē (kick-off meeting) klātienē 17.-19. aprīlī Kullabergas dabas rezervātā Zviedrijā un tiešsaistes partneru sanāksmēs darba plānošanai;
* noorganizēta pirmā sanāksme/seminārs tūrismā iesaistītajām pusēm 20. aprīlī Ķemeru Nacionālajā parkā, uzsākot apmācību metodikas izstrādes procesu;
* noorganizētas pirmās starptautiskās mācības-pieredzes apmaiņas brauciens tūrisma uzņēmējiem, kuru darbība ir saistīta ar būvēm (ēdinātājiem, naktsmītņu un apskates objektu īpašniekiem u.tml.) 17.-19. oktobrī. Mācību laikā dalībniekiem nodrošināta iespēja apgūt un iepazīt Zviedrijas, Igaunijas un Latvijas ĪADT saimniekojošo uzņēmēju pieredzi un dabai draudzīgas uzņēmējdarbības pieredzi, tīkloties savā starpā, dibināt jaunus kontaktus utt. Visi materiāli tiek apkopoti kopīgā apmācību metodikā, kas pēc projekta beigām būs izmantojama uzņēmēju apmācībām arī citu valstu ĪADT.

**9) Latvijas Vides aizsardzības fonda projekts “Priekšnoteikumu radīšana Eiropas Savienības nozīmes biotopu un sugu dzīvotņu labvēlīga aizsardzības statusa atjaunošanai – zemes vienību kadastrālā uzmērīšana un mežu inventarizācija” (1-08/27/2023)**

Pasākuma īstenošanas mērķis ir nodrošināt DAP pārvaldīšanā nodoto VARAM valdījumā esošo zemju kadastrālu uzmērīšanu un reģistrēšanu zemesgrāmatā, paralēli nodrošināt valsts meža inventarizāciju (meža inventarizāciju iespējams veikt zemes vienībām, kuras ir kadastrāli uzmērītas – ar dabā identificējamām robežzīmēm un esošiem robežplāniem), ar tai sekošu valsts meža apsaimniekošanas plānu izstrādi.

Pārskata periodā paveiktais:

* DAP pārvaldījumā esošo meža zemju inventarizāciju izstrāde un iesniegšana Valsts meža dienestā. Projektā izstrādāta meža inventarizācija 75 zemes vienībām (zemes gabalu kopplatība 4 973 ha), tajās inventarizētas meža zemes 3 602 ha platībā;
* DAP pārvaldījumā esošo neuzmērīto zemju kadastrālu uzmērīšana – robežzīmju ierīkošana dabā, zemes robežplānu reģistrēšana Valsts zemes dienestā ar tai sekojošu īpašumu reģistrēšanu Zemesgrāmatā. Kadastrāli uzmērītas trīs zemes vienības un izgatavoti zemes robežu, situācijas un apgrūtinājumu plāni, kas reģistrēti Nekustamā īpašuma valsts kadastra informācijas sistēmā. Kadastrāli uzmērītas zemes vienības 1 131,3 ha platībā.

Tas ir būtisks ieguldījums biotopu un sugu aizsardzības labvēlīga statusa atjaunošanai nepieciešamo priekšnoteikumu nodrošināšanai. Realizējot minētos pasākumus, tiek nodrošināti priekšnoteikumi tālākām darbībām Latvijas bioloģiskās daudzveidības aizsardzībai, dzīvās dabas līdzsvarotai un ilgtspējīgai izmantošanai, kā arī kvalitatīvai tās uzraudzībai.

**10)** **Latvijas Vides aizsardzības fonda** **projekts “DAP kapacitātes stiprināšana, mācības un metodiskie materiāli” (1-08/28/2023)**

Pasākuma īstenošanas mērķis ir celt DAP darbinieku kvalifikāciju, organizējot apmācības par dažādām pamatdarbības tēmām un nodrošinot iespēju dalībai konferencē un pieredzes apmaiņas braucienā, kā arī iesaistīties citu iestāžu speciālistu izglītošanā par dabas aizsardzības jautājumiem, tādējādi būtiski paaugstināt veicamo pienākumu kapacitātes līmeni.

Pārskata periodā paveiktais:

* četri CITES semināri muitniekiem, t.sk., jaunu mācību materiālu aktualizēšana un sagatavošana, vienlaikus kā lektorus piesaistot arī zinātnisko iestāžu pārstāvjus. Kopš 2019. gada Covid-19 dēļ nebija notikušas CITES apmācības, taču tikmēr ir bijusi gan darbinieku mainība DAP, gan muitā, gan policijā un efektīvai sadarbībai nepieciešama vispārēja zināšanu atjaunināšana un dažādu iestāžu darbinieku apmācība. Tika noorganizētas mācības muitas un Rīgas lidostas darbiniekiem, ko klātienē kopā noklausījušies 90 dalībnieki: 18 dalībnieki Rēzeknē, 14 – Daugavpilī, Rīgā – 27, Ventspilī – 14, lidostas “Rīga” darbinieki – klātienē 17, bet tika nodrošināta iespēja skatīties neklātienē, kā arī noskatīties pasākuma ierakstu;
* seminārs par dabas noziegumiem pret vidi prokuroriem, tiesnešiem, policijas darbiniekiem kopā ar DAP un Valsts vides dienestu – kopīgs seminārs un pieredzes apmaiņa nepieciešama visu iestāžu darba pilnveidei. Tika organizēts seminārs-diskusija 40 speciālistiem no prokuratūrām, tiesām, policijas, Valsts vides dienesta, Valsts meža dienesta;
* DAP Dabas datu nodaļas darbinieku mācības, piedaloties ESRI seminārā Vācijā vispasaules konferencē. Tā ir lieliska iespēja Eiropā uzzināt vispasaules tendences, jaunus rīkus un ģeotelpisko produktu attīstības tendences, tādējādi motivējot darbiniekus attīstīt jaunas idejas un efektivizēt daļu darba procesu;
* DAP darbinieku apmācības un DAP izstrādāto metodisko vadlīniju teritorijas plānošanas jomā aktualizācija, ņemot vērā jaunākās atziņas;
* metodiskā materiāla izstrāde īpaši aizsargājamo nemedījamo putnu sugu un migrējošo putnu sugu nodarīto postījumu augkopībai novērtēšanai izstrāde, kas nepieciešama kompensāciju administrēšanai;
* DAP darbinieku mācības sugu un biotopu aizsardzības jomā attiecībā uz biotopu un sugu dzīvotņu apsaimniekošanas pasākumiem. Tai skaitā šī aktivitāte ietver DAP reģionālo administrāciju sešu ekspertu pieredzes apmaiņas braucienu uz Vācijas Bavārijas Nacionālo parku, kur pēdējā desmitgadē ir bijušas lielas egļu astoņzobu mizgraužu invāzijas. Ņemot vērā egļu astoņzobu mizgrauža problemātiku Latvijā (tai skaitā Gaujas Nacionālajā parkā, Lubāna mitrājā un citviet), ir aktuāli nepieciešams darbiniekiem izglītoties par citu valstu īstenotajiem pasākumiem mežaudzēs, kas atrodas ĪADT, kuras cietušas no egļu astoņzobu mizgrauža, kā arī saprast, kā mežaudze atjaunojas pēc dažāda veida mežsaimniecības darbībām šīs sugas skartajās mežaudzēs. Šāda praktiskā pieredze noderēs darbā, sniedzot atļaujas un saskaņojumus koku ciršanai.

**11)** **Latvijas Vides aizsardzības fonda projekts “Vadlīniju un metodisko norādījumu sagatavošana sugu un biotopu aizsardzības jomā sertificētiem ekspertiem un DAP darbiniekiem par paredzēto darbību izvērtēšanu (ceļu būvniecība, meža meliorācijas sistēmas, ūdenstilpju tīrīšana)” (1-08/29/2023)**

Pasākuma īstenošanas mērķis bija vadlīniju un metodisko materiālu izstrāde, lai ilgtermiņā atslogotu DAP ekspertus, kuri izvērtē dažādas paredzētās darbības un sniedz atzinumus to īstenošanai, kā arī mazināt slogu paredzētās darbības īstenotājiem, pieprasot ekspertu atzinumus par darbībām, kur iespējami standarta risinājumi, uzreiz ietverot nepieciešamos nosacījumus tehniskajos noteikumos vai atļaujās darbības īstenošanai.

Pārskata periodā paveiktais:

* vadlīniju izstrāde sugu un biotopu aizsardzības jomā sertificētajiem ekspertiem, kurās sniegtas skaidras norādes par lietām, faktoriem un apstākļiem, kas sugu un biotopu aizsardzības jomā sertificētajiem ekspertiem ir izvērtējami, sagatavojot atzinumus par paredzēto darbību. Izstrādātas divas vadlīnijas sugu un biotopu aizsardzības jomā sertificētajiem ekspertiem, lai uzlabotu atzinumu kvalitāti un vienveidīgas pieejas ieviešanu par ceļu būvi un meža meliorācijas sistēmām;
* metodisko norādījumu izstrāde DAP darbiniekiem, kuros ar standartizētu lēmumu pieņemšanas kodu palīdzību sniegti ieteikumi ceļu būvei, meža meliorācijas sistēmām vienveidīgam darba procesam, nosakot standarta nosacījumus darbības īstenošanai tipveida situācijās, kā arī sagatavoti labās prakses piemēri, lai uzlabotu sagatavoto dokumentu kvalitāti.

**12)** **Latvijas Vides aizsardzības fonda** **projekts “Infrastruktūras remontdarbi ĪADT neparedzētu laikapstākļu radīto seku novēršanai, Līgatnes dabas taku “Apšu mājas” izbūves pabeigšana un invazīvo sugu apkarošanas pasākumi” (1-08/135/2023)**

Pasākuma mērķis ir DAP apsaimniekoto objektu operatīva tehniskā sakārtošana vides pieejamības un dabas izglītības infrastruktūras uzlabošanas nolūkos un priekšdarbi invazīvo sugu izplatības ierobežošanai.

Pārskata periodā paveiktais:

* Slīteres Nacionālā parka dabas takas remonts – dabas taka izveidota vairāk nekā pirms pieciem gadiem, un tā veidota no kokmateriāliem. Taka bija nolietojusies un bija nepieciešama tās nomaiņa. Darbs pakāpeniski tika veikts, virsējam klājam izmantojot kompozītmateriālus, kas ir ilglaicīgāki par koka dēļiem, kā arī nav tik slideni. 2023. gadā katastrofālā stāvoklī bija takas posms 122 m garumā, tādēļ augustā taka apmeklētājiem tika slēgta. Izmantojot budžetā pieejamos resursus, tika uzsākti darbi 100 m posma remontam. Projektā tika plānots veikt remontu 22 m garam posmam, kurā ir arī divi paplašinājumi priekš cilvēku izmainīšanās. Tādējādi pabeidzot šī posma remontu, taka 2024. gadā būs pieejama apmeklētājiem;
* Līgatnes dabas takās bija nepieciešams veikt “Āpša mājas” būvniecības pabeigšanu un nodošanu ekspluatācijā. Sakarā ar Ukrainas kara izraisīto cenu kāpumu būvniecībā sākotnēji plānotā summa “Āpša mājas” celtniecībai un nodošanai ekspluatācijā vairs nebija pietiekama, un bija nepieciešami papildu līdzekļi “Āpšu mājas” otrā etapa darbiem;
* krūmu apauguma likvidēšanas pasākumi piekļuves nodrošināšanai invazīvo sugu izplatības ierobežošanai:
  + Sosnovska latvāņu ierobežošanai un samazināšanai DAP Latgales reģionālās administrācijas pārziņā esošās teritorijās – krūmu apauguma novākšana no lauksaimniecībā izmantojamās zemes un grāvjiem turpmāk veicinās bioloģiskās daudzveidības saglabāšanu. Vienlaikus ir radīti priekšnosacījumi bioloģiski vērtīgo zālāju sugām bagātas ganības un ganītas pļavas (6270) un Mēreni mitras pļavas (6510) platību palielināšanai un to aizaugšanas novēršanai no Lauku atbalsta dienesta bloku un grāvju malām, papildus novēršot ekspansīvo sugu ienākšanu zālāju platībās un invazīvās sugas - Sosnovska latvāņa, invadēto platību ierobežošanu un samazināšanu. Apauguma novākšana no grāvjiem turpmāk veicinās virsūdeņu novadīšanu no piegulošajām zālāju platībām, novēršot to atrašanos pārlieku lielos augsnes mitruma apstākļos, kas var veicināt platību pārpurvošanos. Tajā pašā laikā ir uzlabotas zālāju apsaimniekošanas iespējas;
  + teritorijas atbrīvošana no apauguma DAP Pierīgas reģionālās administrācijas pārziņā esošās teritorijās – teritorijas atbrīvošana no krūmāja, tajā skaitā no invazīvo sugu pīlādžlapu sorbārijas un Sosnovska latvāņa audzēm 1,9 ha platībā Ķemeru Nacionālajā parkā autoceļa Ķemeru kapi-Lielā Tīreļa laipas stāvlaukums, zemes vienībā ar kadastra apzīmējumu 9080-005-0017.

**13)** **Latvijas Vides aizsardzības fonda projekts “DAP pārvaldīšanā nodoto zemes vienību kadastrālās uzmērīšanas papildu darbi” (1-08/132/2023)**

Nodrošināt DAP pārvaldīšanā nodoto VARAM valdījumā esošo zemju kadastrālu uzmērīšanu un reģistrēšanu zemesgrāmatā, tādējādi izpildot priekšnoteikumus nodrošināt valsts meža inventarizāciju (meža inventarizāciju iespējams veikt zemes vienībām, kuras ir kadastrāli uzmērītas – ar dabā identificējamām robežzīmēm un esošiem robežplāniem), ar tai sekošu valsts meža apsaimniekošanas plānu izstrādi.

Pasākuma ietvaros tika pabeigta zemes vienības kadastrālās uzmērīšana DAP pārvaldīšanā nodotā īpašumā Gaujas Nacionālā parkā Nurmižas rezervātā (kadastra Nr. 80940010158, platība: 749,3 ha) – robežzīmju ierīkošana dabā, zemes robežplāna reģistrēšana Valsts zemes dienestā ar tai sekojošu īpašuma reģistrēšanu Zemesgrāmatā. Darbu pabeigšana balstīta uz jau 2022. gadā noslēgta pakalpojumu līgumu.

Papildu finansējuma nepieciešamība radās saistībā ar 2022. gadā konstatēto robežu neatbilstību minētajā īpašumā, kas nepieļāva meža inventarizācijas lietas reģistrēšanu Valsts meža dienestā. Nepieciešamā neplānotā mērniecība tika uzsākta 2022. gadā (līgums: 13.06.2022; Nr. 7.7/323/2022), taču netika pabeigta, jo minētajā gadā pietrūka finansējuma. Mērniecība tika pabeigta 2023. gadā, kā rezultātā arī ir izveidojies DAP pamatbudžeta pārtēriņš, ko sekmīgi kompensēja Latvijas Vides aizsardzības fonda finanšu piesaiste.

Minētā pasākuma veikšana ir nozīmīga daļa no kopumā būtiski svarīgiem priekšdarbiem Latvijas bioloģiskās daudzveidības aizsardzības nodrošināšanai, dzīvās dabas līdzsvarotai un ilgtspējīgai izmantošanai, kā arī kvalitatīvai tās uzraudzībai.

**14)** **Zivju fonda projekts “Zivju resursu uzraudzības un aizsardzības pasākumu efektivizācija īpaši aizsargājamās dabas teritorijās” (Nr. 1.10.; Zivju fonda padomes 222. sēdes protokols Nr. 4.1-28e/4/2023 par piešķirto atbalstu)**

Projekta mērķis ir pilnveidot un paplašināt zivju resursu uzraudzības pasākumu iespējas ĪADT un īstenot efektīvu aizsargājamo zivju sugu aizsardzību, nodrošinot valsts vides inspektorus ar nepieciešamajiem resursiem, īpaši, radot fiziskas pieejamības un attālas novērošanas iespējas citādi grūti pieejamās vietās un apstākļos.

Pārskata periodā paveiktais:

* ar mērķi nodrošināt drošu pārvietošanos ūdensobjektos jebkurā diennakts laikā, tādējādi efektivizējot valsts vides inspektoru darbu, DAP Latgales reģionālās administrācijas inspektoru vajadzībām iegādāts litija akumulators un akumulatora lādētājs laivai elektromotora darbināšanai un LED prožektors motorlaivai ar distances vadību;
* ar mērķi palielināt kontroles efektivitāti Lubānas ezerā, kurš atbilstoši Zemes pārvaldības likuma 15. panta pirmajai daļai ir VARAM valdījumā un DAP pārvaldībā, ir izveidota videonovērošanas sistēma, uzstādot divas grozāmās IP kameras ar videoarhīva rakstītāju un nakts redzamības nodrošinājumu. Sistēmas izveide ļauj pieslēgties kamerām tiešsaistē no datora vai mobilā telefona un fiksēt situāciju ezerā attālināti;
* ar mērķi nodrošināt valsts vides inspektoru drošību darbā uz ūdeņiem, Latgales reģionālajā administrācijai iegādāti trīs ūdens necaurlaidīgi spectērpi;
* zivju resursu aizsardzības un uzraudzības pasākumu realizācijai ĪADT, kā arī īpaši aizsargājamu zivju sugu un ūdensdzīvnieku aizsardzības un uzraudzības pasākumu īstenošanai DAP Kurzemes reģionālās administrācijas vajadzībām iegādāta termokamera, bezvadu meža taku kamera, videokamera un binoklis ar tālmēru, kas kopumā būtiski veicinās pastāvīgu uzraudzību, potenciālo pārkāpumu konstatēšanu un pierādījumu nostiprināšanu;
* DAP Vidzemes reģionālajai administrācijai iegādātas divas termokameras un drons. Tas nepieciešams, lai veiktu distancētu, t.sk. diennakts tumšajā laikā, normatīvo aktu ievērošanas uzraudzību ĪADT – upju posmu novērošanai un grūti pieejamo apvidu uzraudzībai, aizsargājamo zivju sugu aizsardzībai un preventīvo pasākumu īstenošanai.

## 2.6. Dabas aizsardzības pārvaldes pakalpojumi

DAP sniedz 20 publiskos pakalpojumus, kas izriet no DAP normatīvajos aktos noteiktajām funkcijām un uzdevumiem, kā arī vienu maksas pakalpojumu – “Līgatnes dabas taku apmeklējums”. 2023. gadā uzskaitīti 40 879 Līgatnes dabas taku apmeklētāji.

Informācija par minētajiem pakalpojumiem pieejama portālā www.latvija.lv un DAP tīmekļvietnes sadaļā “Pakalpojumi” (<https://www.daba.gov.lv/lv/pakalpojumi>). Visi DAP publiskie pakalpojumi ir e-pakalpojumi.

DAP sniegto pakalpojumu izpildes rādītāju rezultāti par 2023. gadu apkopoti pakalpojumu sniegšanas efektivitātes izvērtējumā un par publiskajiem pakalpojumiem atspoguļoti 6. tabulā. Šajā tabulā nav iekļauts publiskais pakalpojums “Informācija no Dabas datu pārvaldības sistēmas”, jo šis pakalpojums tiek sniegts tiešsaistes režīmā - 2023. gadā DDPS “Ozols” apstrādāti 362 705 pakalpojuma pieprasījumi par datu saņemšanu.

6. tabula. DAP sniegto publisko pakalpojumu izpildes rādītāju rezultātu efektivitātes izvērtējums 2023. gadā

| **Nr.p.k.** | **Pakalpojuma nosaukums** | **Pieteikumu skaits** | **Izmantotais kanāls** | | | | **Pakalpojuma izpildes kavējumu skaits** |
| --- | --- | --- | --- | --- | --- | --- | --- |
| **E-adrese** | **E-pasts** | **Pasts** | **Personīgi** |
| 1. | Kompensācijas piešķiršana par saimnieciskās darbības ierobežojumiem ĪADT un mikroliegumos | 24 | 1 | 12 | 8 | 3 |  |
| 2. | Atļaujas saņemšana Latvijas dabai neraksturīgo savvaļas sugu ieviešanai (introdukcijai) vai populācijas atjaunošanai dabā (reintrodukcijai) | 0 | 0 | 0 | 0 | 0 |  |
| 3. | Atļaujas saņemšana nemedījamo vai īpaši aizsargājamo sugu indivīdu iegūšanai | 232 | 45 | 167 | 12 | 8 |  |
| 4. | Starptautiskās tirdzniecības apdraudēto savvaļas sugu īpatņu reģistrācija | 74 | 1 | 55 | 17 | 1 |  |
| 5. | Atļaujas un sertifikāta saņemšana starptautiskajai tirdzniecībai ar apdraudētajām savvaļas dzīvnieku un augu sugām | 447 | 1 | 259 | 150 | 37 | 1 |
| 6. | Atļaujas saņemšana zooloģiskā dārza izveidošanai un zooloģiskā dārza reģistrācija | 0 | 0 | 0 | 0 | 0 |  |
| 7. | Dabas datu pārvaldības sistēmas ģeotelpisko datu kopu izmantošana | 8 | 5 | 8 | 0 | 0 | 8 |
| 8. | Atļaujas vai saskaņojuma saņemšana darbību vai pasākumu veikšanai ĪADT un mikroliegumos | 1153 | 161 | 795 | 45 | 152 |  |
| 9. | Meža apsaimniekošanas plāna apstiprināšana ĪADT | 115 | 1 | 18 | 9 | 87 |  |
| 10. | Zemes ierīcības projekta izstrādes nosacījumu saņemšana un grafiskās daļas saskaņojuma saņemšana ĪADT | 163 | 29 | 133 | 1 | 0 |  |
| 11. | Valsts pirmpirkuma tiesību uz zemi ĪADT izmantošana | 41 | 4 | 28 | 4 | 5 |  |
| 12. | Starptautiskās tirdzniecības apdraudēto dzīvnieku un augu audzētāju reģistrācija | 0 | 0 | 0 | 0 | 0 | 0 |
| 13. | Kompensācijas piešķiršana par zaudējumiem, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem | 70 | 10 | 47 | 1 | 12 |  |
| 14. | Sugu un biotopu aizsardzības jomas eksperta sertifikāta saņemšana | 64 | 5 | 54 | 4 | 1 |  |
| 15. | Atļaujas saņemšana zivju sugu pārvietošanai un jaunu sugu ieviešanai vai pavairošanai Latvijas Republikas ūdeņos | 0 | 0 | 0 | 0 | 0 | 0 |
| 16. | Kaviāra ražotāja, fasētāja un pārfasētāja reģistrācija un sertifikācija | 2 | 0 | 2 | 0 | 0 |  |
| 17. | Atļaujas saņemšana īpaši aizsargājamās sugas dzīvotnes vai īpaši aizsargājamā biotopa atjaunošanai mežā | 0 | 0 | 0 | 0 | 0 | 0 |
| 18. | Mikrolieguma izveidošana, teritorijas precizēšana vai mikrolieguma statusa atcelšana | 2 | 0 | 2 | 0 | 0 | 0 |
| 19. | Ārvalstīs iegūtas profesionālās kvalifikācijas atzīšana sugu un biotopu aizsardzības jomas eksperta profesijā | 1 | 0 | 1 | 0 | 0 | 0 |
| KOPĀ: | | 2 396 | 258 | 1 581 | 251 | 306 | 9 |

DAP sniedz arī starpiestāžu pakalpojumus– nosacījumus, atzinumus, informāciju citām valsts pārvaldes iestādēm un pašvaldībām. Nosacījumi un atzinumi tiek sniegti, lai nodrošinātu šo iestāžu funkciju vai uzdevumu izpildi – lēmumu pieņemšanu un administratīvo aktu izdošanu iestāžu savstarpējās sadarbības ietvaros, piemēram:

* atzinumus Valsts vides dienestam ietekmes uz vidi sākotnējā izvērtējuma veikšanai un tehnisko noteikumu izsniegšanai;
* atzinumus Valsts meža dienestam par koku ciršanu mežā;
* atzinumus Vides pārraudzības valsts birojam par darbību stratēģiskajiem ietekmes uz vidi novērtējumiem un ietekmes uz *Natura 2000* novērtējuma ziņojumiem;
* atzinumus pašvaldībām par koku ciršanu ārpus meža;
* nosacījumus, atzinumus un informāciju pašvaldībām vietējā līmeņa teritorijas attīstības plānošanas dokumentu izstrādei;
* atzinumus pašvaldībām par teritoriju plānojumu un to vides pārskatu stratēģiskajiem ietekmes uz vidi novērtējumiem;
* atzinumus zemesgrāmatai par valsts pirmpirkuma tiesību izmantošanu uz zemi aizsargājamās teritorijās.

Sniedzot nosacījumus un atzinumus, DAP izvērtē paredzēto darbību vai plānošanas dokumentu atbilstību dabas aizsardzību regulējošiem normatīvajiem aktiem.

## 2.7. Dabas aizsardzības pārvaldes darbības stratēģijas ieviešanas novērtējums

DAP darbības stratēģijas 2021.-2022. gadam darbības termiņš pagarināts līdz 2023. gada beigām, lai pabeigtu stratēģijā noteikto uzdevumu īstenošanu. Stratēģijas ieviešanas novērtējums sniegts 7. tabulā.

7. tabula. DAP darbības stratēģijā iekļauto rezultatīvo rādītāju snieguma analīze

| **Nr.**  **p.k.** | **Darbības stratēģijā iekļautie rezultatīvie rādītāji** | **Snieguma analīze** |
| --- | --- | --- |
|  | *2.1. darbības virziena 3.4. rezultatīvais rādītājs*  Uzsākta piecu jaunu ĪADT dabas aizsardzības plānu izstrāde, skaits gadā | Izstrādāti un iesniegti VARAM apstiprināšanai seši ĪADT dabas aizsardzības plāni (dabas liegumam “Tosmare”, Gaujas Nacionālajam parkam, dabas parkam “Laukezers”, Ķemeru Nacionālajam parkam, dabas liegumam “Lubāna mitrājs”, AAA “Augšdaugava”).  Saņemot Latvijas Vides aizsardzības fonda finansējumu, pieteikta un uzsākta septiņu jaunu dabas aizsardzības plānu izstrāde (dabas parkam “Pape”, dabas liegumam “Burtnieka pļavas” un “Liepājas ezers”, dabas parkam “Cirīša ezers”, dabas liegumam “Stompaku purvi”, dabas liegumam “Lielupes palienes pļavas”, dabas liegumam “Klaucānu un Priekulānu ezeri”), ko īsteno pašvaldības, Pasaules dabas fonds un Daugavpils Universitāte |
|  | *2.2. darbības virziena 2. rezultatīvais rādītājs 3.3.2. uzdevums*  Izvērtēt pieteiktās darbības, nosakot priekšnoteikumus darbību veikšanai ĪADT, mikroliegumos, ar īpaši aizsargājamām sugām un biotopiem, 100 % gadā no pieteiktajām darbībām | Izvērtētas pieteiktās darbības, nosakot priekšnoteikumus darbību veikšanai ĪADT, mikroliegumos, ar īpaši aizsargājamām sugām un biotopiem, 116 % pārskata periodā no pieteiktajām darbībām. Saņemti kopā 4 051 pieteikumi |
|  | *2.2. darbības virziena 1. rezultatīvais rādītājs 2.1. uzdevums*  Uzraudzīt trīs sugu un biotopu aizsardzības plānu izstrādi, skaits gadā | Pārskata periodā nav uzsākta vai turpināta sugu un biotopu aizsardzības plānu izstrāde. DAP nebija tādu projektu, citi arī nebija rosinājuši un uzsākuši (jebkurš var izstrādāt, DAP uzrauga) |
|  | *2.1. darbības virziena 5. uzdevums*  Apsaimniekot 18 007 ha VARAM valdījumā esošos pļavu, meža un purvu biotopus, skaits gadā kumulatīvi, tai skaitā: | Veikta VARAM valdījumā esošo 18 521,24 ha pļavu, meža un purvu biotopu apsaimniekošana (kas sastāda 102,9 %),  tai skaitā: |
|  | apsaimniekot 1 124 ha pļavu biotopus, skaits gadā kumulatīvi | 1 459,06 ha  129,81 % gadā no plānotā |
|  | apsaimniekot 16 883 ha meža un purvu biotopus, skaits gadā kumulatīvi | 17 062,18 ha  101,06 % gadā no plānotā |
|  | *1. darbības virziena 5. uzdevums*  Apsaimniekot VARAM valdījumā esošos 5 km prioritāros tekošus saldūdeņu biotopus, skaits gadā kumulatīvi | 10 km  200 % gadā no plānotā |
|  | *2.1. darbības virziena 5. uzdevums*  Apsaimniekot VARAM valdījumā esošos stāvošus saldūdeņu biotopus, ha gadā kumulatīvi | 2,09 ha |
|  | *2.2. darbības virziena 2.3. uzdevums*  Ierobežot invazīvo augu sugu izplatību VARAM valdījumā esošās zemēs, 3 ha gadā kumulatīvi | 60,8 ha  Lielākā apjomā nekā plānots ir veikta latvāņu apkarošana Gaujas Nacionālajā parkā un Teiču dabas rezervātā |
|  | *2.2. darbības virziena 2. rezultatīvais rādītājs*  Izvērtēt pieteiktās darbības, nosakot priekšnoteikumus darbību veikšanai attiecībā uz starptautiskās tirdzniecības apdraudētajām un nemedījamām sugām, 100 % gadā no pieteiktajām darbībām | 94 % gadā no pieteiktajām darbībām.  Saņemti kopā 522 pieteikumi |
|  | *2.6. darbības virziena 4.2. rezultatīvais rādītājs 2.3. uzdevums*  Iegūt un analizēt dabas datus, informāciju par piecām sugu grupām, to stāvokli un izmaiņām *Natura 2000* teritorijās (*Natura 2000* monitorings), sugu grupu skaits gadā | Piecas sugu grupas,  71,4 % gadā no plānotā |
|  | *2.6. darbības virziena 4.2. rezultatīvais rādītājs 2.3. uzdevums*  Iegūt un analizēt dabas datus, informāciju par 16 sugu grupām, to stāvokli un izmaiņām, kas raksturo vides stāvokli valstī (Valsts (fona) monitorings), sugu grupu skaits gadā | 15 sugu grupas,  93,8 % gadā no plānotā |
|  | *2.6. darbības virziena 4.2. rezultatīvais rādītājs 2.3. uzdevums*  Pieejamā finansējuma ietvaros iegūt un analizēt dabas datus, informāciju par sugu grupām, to stāvokli un izmaiņām, kas raksturo sugu grupas populācijas izmaiņas un to ietekmējošos faktorus (Speciālais monitorings), sugu grupu skaits gadā | Iegūti un analizēti dabas dati, informācija par piecām sugu grupām, to stāvokli un izmaiņām, kas raksturo grupas populācijas izmaiņas un to ietekmējošos faktorus, sugu grupas nosaukumi:   1. piekrastes putni; 2. migrējošie putni; 3. melnais stārķis; 4. migrējošie sikspārņi; 5. susuri.   Turpinās Ummja ezera monitorings un papildus izpēte nepieciešamo apsaimniekošanas pasākumu izstrādei |
|  | *2.6. darbības virziena 4.2. rezultatīvais rādītājs 2.3. uzdevums*  Pieejamā finansējuma ietvaros iegūt un analizēt datus, informāciju par invazīvajām sugām (Invazīvo sugu monitorings), sugu skaits gadā | 2023. gadā nav iegūti dati par šīm sugām, bet turpināts analizēt 2022. gadā iegūtos dabas datus, informācija par trim invazīvajām sugām (Invazīvo sugu monitorings):  1) daudzveidīgā mārīte;  2) Spānijas kailgliemezis;  3) melngalvas mīkstgliemezis.  Papildus dati par invazīvajām sugām (Amerikas ūdeli) iegūti ūdru fona un *Natura 2000* monitoringā |
|  | *2.6. darbības virziena 6. rezultatīvais rādītājs 2.4. uzdevums*  Nodrošināt vienotu pieeju datu ieguvē - digitalizēt piecas monitoringa formas, kas aizpildāmas elektroniski tiešsaistē, skaits gadā | Pārskata periodā jaunas monitoringa formas nav digitalizētas |
|  | *2.6. darbības virziena 1.1. un 1.2. rezultatīvais rādītājs 1.1. un 1.2. uzdevums*  Nodrošināt sadarbību ar zinātniskajiem institūtiem, nevalstiskajām organizācijām, finanšu instrumentu administrētājiem, lai piesaistītu finanšu līdzekļus un īstenotu pētījumus atbilstoši DAP noteiktām prioritātēm.  Piesaistīt finanšu līdzekļus un īstenot pētījumus atbilstoši PAF – iniciēt divus jaunus projektus DAP uzdevumu īstenošanai sadarbībā ar zinātniskajām institūcijām, projektu pieteikumu skaits gadā | Iniciēti seši jauni projekti DAP funkciju īstenošanai sadarbībā ar zinātniskajām institūcijām, NVO, finanšu instrumentu administrētājiem, lai piesaistītu finanšu līdzekļus un īstenotu pētījumus atbilstoši DAP noteiktām prioritātēm un PAF |
|  | *2.6. darbības virziena 4.1. rezultatīvais rādītājs 2.2. uzdevums*  Nodrošināt monitoringa datu interpretēšanu un izmantošanu aizsardzības un apsaimniekošanas pasākumu īstenošanā DAP pārvaldībā esošajās zemēs un plānošanas dokumentu izstrādē | Monitoringa dati izmantoti plānošanas dokumentu izstrādē: DAP nekustamo īpašumu apsaimniekošanas plānošanā un nomas līgumu slēgšanas ietvaros vērtēta pieejamā informācija par sugām un biotopiem, tai skaitā to aizsardzības vajadzībām un nosacījumiem, kas ietverami nomas līgumos |
|  | *2.6. darbības virziena 3.1. rezultatīvais rādītājs 3.1. uzdevums*  Nodrošināt informācijas apmaiņu un dabas datu pieejamību – paplašināt datu izplatīšanu (atvērts pēc noklusējuma), publicējot astoņas datu kopas sabiedrībai un sadarbības iestādēm, datu kopu skaits gadā | Latvijas atvērto datu portālā publicētas astoņas datu kopas (ĪADT, aizsargājamo sugu atradnes, aizsargājamās dzīvotnes – biotopi, dabas pieminekļi, aizsargājamie koki, mikroliegumi, dabas ekspertu reģistrs, invazīvo sugu izplatība Latvijā). 100 % gadā no plānotā |
|  | *2.6. darbības virziena 3.2. rezultatīvais rādītājs 3.2. uzdevums*  Nodrošināt informācijas apmaiņu par īpaši aizsargājamo sugu dzīvotnēm un biotopiem ar citām institūcijām | Notikusi informācijas apmaiņa ar Latvijas valsts mežiem, Valsts meža dienestu, Lauku atbalsta dienestu, Daugavpils Universitāti par īpaši aizsargājamo sugu dzīvotnēm un biotopiem |
|  | *2.6. darbības virziena 3.3. rezultatīvais rādītājs 3.3. uzdevums*  Nodrošināt informācijas saņemšanu par īpaši aizsargājamo sugu dzīvotnēm vai biotopiem no personām, kurām DAP izsniedz īpaši aizsargājamo sugu indivīdu iegūšanas vai zinātnisko pētījumu atļaujas, 100 % gadā no kopējā mērķa | 2023. gadā saņemtas 33 atskaites par nemedījamo sugu ieguvi. Saņemta 21 atskaite par iepriekšējiem gadiem (2022. un agrāk). Saņemtas arī 70 atskaites par zosu ieguvi. 2023. gadā ir iesnieguši 77 % |
|  | *2.6. darbības virziena 3.4. rezultatīvais rādītājs 3.4. uzdevums*  Nodrošināt pieejamu un uzturētu informāciju par DAP īstenotajiem ĪADT, mikroliegumu un īpaši aizsargājamo sugu un biotopu aizsardzības un apsaimniekošanas pasākumiem, DAP veiktajiem sugu un biotopu stāvokļa novērtējumiem un apstiprinātajiem meža apsaimniekošanas plāniem, 100 % gadā no kopējā mērķa | DDPS “Ozols” ievadīta informācija par:   * DAP ierīkotajiem 36 tūrisma un dabas izglītības infrastruktūras objektiem ĪADT; * DAP apstiprinātajiem 175 meža apsaimniekošanas plāniem ĪADT |
|  | *2.2. darbības virziena 2. rezultatīvais rādītājs 3.1. uzdevums*  Izsniegt 170 nosacījumus, atzinumus un informāciju vietējā līmeņa teritorijas attīstības plānošanas dokumentiem, skaits gadā.  Sniegt nosacījumus un atzinumus teritorijas attīstības plānošanas dokumentiem, veicinot ekosistēmas pakalpojumu un “zaļās” un “zilās” infrastruktūras integrēšanu teritorijas plānošanā, kā arī ņemot vērā ES nozīmes aizsargājamo biotopu izplatību un kvalitāti | Izsniegti 277 nosacījumi, atzinumi un informācija vietējā līmeņa teritorijas attīstības plānošanas dokumentiem. 162,9 % gadā no plānotā. |
|  | *2.4. darbības virziena 1.1. rezultatīvais rādītājs*  Uzturēt un aktualizēt mobilo lietotni “Dabas tūrisms”, nodrošināt tās atbilstību EK piekļūstamības prasībām.  Nodrošinātas 5 000 lejupielādes no mobilās aplikācijas “Dabas tūrisms” par dabas tūrisma un dabas izglītības infrastruktūras objektiem ĪADT, skaits gadā | Uzturēta un aktualizēta mobilā lietotne “Dabas tūrisms”. Nodrošinātas 9 313 lejupielādes no mobilās aplikācijas “Dabas tūrisms” par dabas tūrisma un dabas izglītības infrastruktūras objektiem ĪADT. Izpilde 186,3 % |
|  | *2.4. darbības virziena 1.2. rezultatīvais rādītājs 2.1.2. uzdevums*  Izstrādāt un ieviest ĪADT apmeklētāju uzskaites un datu apkopošanas un apstrādes sistēmu, 20 % no kopējā mērķa – sagatavoti regulāri pārskati par apmeklētāju skaita dinamiku aizsargājamo teritoriju objektos | Sadarbībā ar Vidzemes Augstskolu visa gada garumā tika turpināts darbs pie tūrisma datu bāzes pilnveides un datu ievadīšanas mehānisma precizēšanas. Plānotās apmācības pārceltas uz 2024. gadu |
|  | *2.4. darbības virziena 2.4. uzdevums*  Izstrādāt plānu tūrismā iesaistīto pušu izglītošanai – noteikt skaidru rīcību un DAP atbildību tūrismā iesaistīto pušu izglītošanai, 50 % no kopējā mērķa | Saņemta informācija no ERASMUS programmas sekretariāta par finansējuma piešķiršanu projekta pieteikumam par metodikas izstrādi tūrismā iesaistīto pušu apmācībai. Projekts tiks īstenots 2023.-2024. gadā sadarbībā ar partneriem no Igaunijas un Zviedrijas. Projektā paredzēta metodikas izstrāde un tās aprobēšana, organizējot starptautiska un nacionāla mēroga apmācības dažādām tūrismā iesaistītajām pusēm, kuru darbība saistīta ar ĪADT |
|  | *2.4. darbības virziens*  Veikt Ķemeru Nacionālajā parkā atkārtoto novērtējumu ilgtspējīga tūrisma principu ieviešanā | Nodrošināta Eiropas ilgtspējīga tūrisma hartas (Harta) pārbaudes vizītes norise Ķemeru Nacionālajā parkā 19.-20. jūlijā. Veikti precizējumi nepieciešamajā dokumentācijā. Saņemts vērtēšanas komisijas atzinums par Hartas sertifikāta atkārtotu piešķiršanu. Hartas sertifikātu īpašā ceremonijā Eiropas Parlamentā Briselē 30. novembrī saņēma DAP ģenerāldirektora p.i. Andris Širovs |
|  | *2.4. darbības virziena 2.1. un 2.2. rezultatīvais rādītājs*  Noorganizēt 20 000 dalībniekiem 600 dabas izglītības nodarbības, lekcijas, pasākumus un seminārus un nodrošināt kompetentu dabas nozares pārstāvību citu organizāciju aktivitātēs, tai skaitā zemes īpašniekiem un saimniecisko darbību veicējiem, skaits gadā | 31 290 dalībnieki dabas izglītības nodarbībās, lekcijās, pasākumos un semināros. Noorganizētas 641 dabas izglītības nodarbības, lekcijas, pasākumi un semināri, kā arī nodrošināta kompetenta dabas nozares pārstāvība citu organizāciju aktivitātēs |
|  | *2.4. darbības virziena 1.3.2. uzdevums*  Attīstīt dabas centrus atbilstoši koncepcijai – moderns un interaktīvs dabas centra aprīkojums | Īstenota komunikācija ar LIFE programmas uzraugiem, sniedzot papildu paskaidrojumus un aprēķinus izstrādātajā LIFE projektā, kurā plānota ZBR dabas centra attīstība. Projekts  “Life is Salaca” apstiprināts, finansējums piešķirts, uzsākti priekšdarbi projekta aktivitāšu īstenošanai.  Sagatavotas idejas un detalizēta pamatojošā informācija, būvdarbu un ekspozīciju tāmes. Informācija iesniegta VARAM nosacījumu izstrādei KF ierobežotas pieejamības konkursa organizēšanai ar mērķi attīstīt četrus dabas centrus - katrā nacionālajā parkā pa vienam. Kopā ar VARAM izstrādāts MK noteikumu projekts un anotācija, kritēriji un kritēriju piemērošanas metodika. Sagatavots detalizēts aprēķins projekta rezultātu uzturēšanai 2030.-2035. gadam, iesniegts VARAM.  Sarīkotas mācības dabas centru speciālistiem virtuālo briļļu un virtuālā satura izmantošanai dabas izglītības nodarbībās.  Aizvadīts pieredzes apmaiņas projekts uz Islandi, Zviedriju un Norvēģiju, apmeklējot dabas izglītības un apmeklētāju centrus, lai izvērtētu un pārņemtu veiksmīgākos piemērus ikdienas darbā, kā arī attīstot jaunos dabas centrus.  Sadarbībā ar Latvijas Universitātes Ģeoloģijas muzeja krājumu glabātuvi Gaujas Nacionālā parka dabas centrs saņēmis iežu paraugu materiālus.  Labiekārtota Rāznas Nacionālā parka dabas centrā mini kinozāle un sagatavota īsfilma par zemūdens dzīvi Rāznas ezerā dabas centra apmeklētāju izglītošanai |
|  | *2.4. darbības virziena 1.4. uzdevums*  Nodrošināt metodiski vadītu dabas izglītības īstenošanu dabas centros | Notikušas tiešsaistes tikšanās ar dažāda līmeņa pedagogiem un izglītības metodiķiem, lai konsultētu par nodarbību metodikas ieviešanu, tēmu aktualitātēm, nodarbību saturu pielāgošanu noteiktai teritorijas ekosistēmai.  Sniegtas konsultācija Ķemeru un Slīteres Nacionālo parku dabas centru jaunajiem darbiniekiem par vienoto pieeju nodarbību vadīšanā un izstrādāto nodarbību izmantošanu.  Sagatavotas un nosūtītas vienotas vēstules par dabas centru piedāvājumu “Izzini dabu dabā” novadu Izglītības pārvaldēm.  Dabas izglītības nodarbībās “Dabā ejot. Ko atnesi, to aiznes!” integrēti VARAM īstenotajā LIFE projektā ar DAP atbalstu izstrādātie interaktīvie info stendi piekrastē par piesārņojuma negatīvo ietekmi uz apkārtējo vidi.  Noorganizētas konsultācijas un ideju apmaiņa ar dabas centru darbiniekiem par spēļu “Invazīvās sugas” iekļaušanu nodarbībās, to metodisko aprakstu pilnveidošanu.  Konsultācijas un ideju apmaiņa ar DC kolēģēm un projekta LIFE FOR SPECIES aizsargājamām vai apdraudēto sugu faktu lapām/infografikām.  Notikusi arī konsultācijas un ideju apmaiņa, lai izstrādātu metodiskos aprakstus spēlēm par purva, upju/ezera, pļavas, meža ekosistēmām un aizsargājamajām augu un dzīvnieku sugām, izmantojot Mobilās klases iespējas |
|  | *2.4. darbības virziena 1.5.2. uzdevums*  Izstrādāt metodiskos materiālus pirmsskolas un sākumskolas dabaszinību skolotājiem | Ir notikušas 10 individuālas konsultācijas ar dabas centru darbiniekiem par izstrādāto metodisko materiālu izmantošanu nodarbībās.  Ir papildināta prezentācija pirmsskolas skolotājām par iespēju izmantot interneta resursus, veidojot nodarbības.  Izstrādātas vienota tipa vēstules par dabas centru piedāvājumu – metodisko materiālu “Dabā ejot. Ko atnesi, to aiznes!”, tās izsūtītas novadu Izglītības pārvaldēm un novadu skolu direktoriem.  Turpinās sarunas ar VISC Izglītības satura atbalsta nodaļas darbiniekiem par metodiskā materiāla “Dabā ejot. Ko atnesi, to aiznes!” ievietošanu tīmekļa vietnē Mape.gov.lv |
|  | *2.4. darbības virziena 4.1. rezultatīvais rādītājs*  Sekmēt Līgatnes dabas taku apmeklētāju skaita pieaugumu – 60 000 apmeklētāju, skaits gadā | 40 879 apmeklētāji.  Notikuši 12 tematiskie pasākumi:  24.02. Pasaules Savvaļas sugu diena – izglītības pasākums par pasaulē apdraudētajām dzīvnieku un augu sugām, to nelāgo ieguvi un tirdzniecību, 1.04. Putnu diena Līgatnes dabas takās – pūču izziņas darbnīca un putnu būrīšu darbnīca, 13.05. Bebru diena – bebru dzīvesveida izziņas pasākums, 3.06. Gaujas Nacionālā parka diena –  parka bagātību izziņas pasākums veltīts teritorijas 50. gadu jubilejai, 19.08 Susuru vakars, 2.09 Sēņu diena, 30.09 Putnu dienas, 28.10 Čuči, čuči, lācīti, 27.10, 28.10 un 5.11 Ķepu detektīvs un 2.12. Satiec zvērus tumsā.  No jauna izveidots un regulāri tiek papildināta ar oriģinālsaturu dabas taku informācijas un izziņas *Facebook* un *Instagram* konts |
|  | *2.4. darbības virziena 4.2. rezultatīvais rādītājs 1.6.2. uzdevums*  Paplašināt dabas izziņas pakalpojumu klāstu Līgatnes dabas takās (vismaz divi jauni izglītojoši pakalpojumi), tai skaitā izveidot interaktīvus vides elementus dažādām mērķauditorijām, skaits gadā | Uzsākta dzīvnieku izziņas materiālu nomaiņa un trūkstošo izveidošana. Līdz 30.06. Izveidoti/atjaunoti: septiņi mazā formāta (līdz A3 formāta) stendi, divi lielformāta stendi – Brieži ir/brieži nav, lielais Āpšu sugas stends.  Mājas lapas [*www.ligatnesdabastakas.lv*](http://www.ligatnesdabastakas.lv/) trūkstošā satura (tulkojumi uz angļu valoda un dzīvnieku individuālās informācijas ievietošana) papildināšana |
|  | *2.4. darbības virziena 1.6.3. uzdevums*  Izveidot Līgatnes dabas taku gidu apmācību sistēmu | Izveidota gidu apmācības sistēma un īstenots divu dienu Līgatnes dabas takās apmācību seminārs (2.04. un 10.05.) deviņiem gidiem. Semināra tēmas: vides interpertācijas pamati, gidu tarbas saturs un forma, jaunumi Līgatnes dabas taku dzīvnieku kolekcijā. Gidu semināru plānots ieviest kā regulāru apmācību reizi gadā, paplašinot gidu skaitu |
|  | *2.4. darbības virziena 3.2. rezultatīvais rādītājs 3.4.2. uzdevums*  Ieviest čatbotu jeb virtuālo asistentu klientu apkalpošanai DAP tīmekļa vietnē | Čatbotam pievienoti 22 jauni tēmu bloki, kā arī papildināta un atjaunota informācija iepriekš pievienotajās tēmās. Tiek regulāri veikta čatbota apmācība, iesūtot jaunus jautājumus un tēmas, lai 2024. gadā varētu turpināt darbu pie tēmu bloku papildināšanas un atjaunošanas |
|  | *2.4. darbības virziena 3.4. uzdevums*  Uzturētas un regulāri atjauninātas ērti lietojamās DAP tīmekļa vietnes:  [www.daba.gov.lv](http://www.daba.gov.lv/), [www.ligatnesdabastakas.lv](http://www.ligatnesdabastakas.lv/), [www.darudabai.lv](http://www.darudabai.lv/) | Regulāri papildināts un atjaunināts tīmekļvietņu saturs |
|  | *2.4. darbības virziena 3.1. rezultatīvais rādītājs*  Attīstīt un uzturēt DAP sociālo tīklu kontus, veicinot sekotāju skaita pieaugumu vismaz par 5 % gadā | Gada laikā DAP *Facebook* konta sekotāju skaits palielinājies par 13 % un no 10 850 sasniedzis 12 280. DAP *Twitter* konta sekotāju skaits palielinājies par 70 un gada beigās sasniedza 3 600.  Pieaudzis ir arī visu nacionālo parku *Facebook* lapu sekotāju skaits – sākot no 9 % Rāznas Nacionālajam parkam līdz par 58 % Ziemeļvidzemes biosfēras rezervātam.  DAP *Instagram* konta sekotāju skaits gada beigās sasniedza 1 803 (pieaugums 16 %) |
|  | *2.4. darbības virziena 3.1. uzdevums*  Noorganizēt regulārus mediju pasākumus, preses relīzes, iniciēt publikācijas u.c. DAP pārstāvēto jomu atspoguļošanai | 2023. gadā medijiem izsūtītas 136 relīzes un sniegti vismaz 229 komentāri par aktuālām tēmām. Visa sniegtā informācija kopumā rezultējies ar 2 486 mediju publikācijām, kuros pieminēta DAP. Taču publikāciju skaits ir vēl lielāks, jo nereti mediji nepiemin DAP vai mūsu ekspertiem nenorāda korektu piederību iestādei.  Aizvadītajā gadā visplašāk paši esam stāstījuši par projektu aktivitātēm (27 ziņas), lāčiem un dažādām putnu sugām (abiem 8x), invazīvajām sugām (7x), infrastruktūru (6x), MK noteikumu izmaiņām (4x), kā arī citām aktuālām tēmām.  Turpretim mediju lielākā interese bijusi par kokiem un dižkokiem (26x), putniem (kopumā 20x), lāčiem (15x), krupjiem (13x), roņiem (10x), Dabas skaitīšanu (10x), Līgatnes pārceltuvi un vilkiem (abiem 7x).  Lielu mediju un pašvaldību interesi raisīja Dabas skaitīšanas gala rezultātu grafikas, 76 jaunie dabas liegumi un jaunais cenrādis. Ar sabiedrību notikusi plašāka jautājumu-atbilžu “sesija” sociālajos tīklos par krupjiem, lāčiem un jauno cenrādi |
|  | *2.4. darbības virziena 3.3. uzdevums*  Izstrādāt sociālo mediju stratēģiju – mērķtiecīgi virzīta komunikācija DAP sociālo tīklu kontos, auditorijai pielāgots saturs | Valsts kanceleja ir izstrādājusi ļoti apjomīgu un uz datiem pamatotu valsts pārvaldes iestāžu sociālo tīklu platformu vadlīnijas, ko DAP izmanto ikdienas darbā |
|  | *2.4. darbības virziena 3.5.1. uzdevums*  Īstenot informatīvās kampaņas plašākai sabiedrības uzrunāšanai – atbilstoši DAP darbības aktualitātēm īstenot mērķorientētas un plašas informatīvās kampaņas | 2023. gadā īstenotas trīs informatīvās kampaņas:   1. “Uzmanību - liedagā ronis!” kampaņā īstenotas mediju attiecības, sociālo tīklu komunikācija, zīmju izvietošana dabā, ieviests informatīvais tālrunis, sadarbība ar ZOO, dzejas konkurss skolēniem u.c. aktivitātes; 2. “Misija KRUPIS. Izglāb princi!” - intensīvas mediju attiecības, iniciētās publikācijas, sociālo tīklu komunikācija, brīvprātīgo iesaiste un koordinēšana, datu apkopošana par izglābtajiem krupjiem, radīti skaidrojošie video, izstrādāta on-line veidlapa brīvprātīgajiem datu ātrākai apkopošanai, seminārs brīvprātīgajiem u.c. aktivitātes; 3. “Neizdzēs dzīvību” - pārstrādāta un saturiski būtiski uzlabota kampaņas vietne [www.neizdzesdzivibu.lv](http://www.neizdzesdzivibu.lv/), īstenota sociālo mediju kampaņa un iniciētas publikācijas tradicionālajos medijos, skaidrota pareiza un nepareiza rīcība, sastopot dabā savvaļas dzīvnieku mazuļus; dažādās Latvijas pilsētās izvietoti out-door kampaņas plakāti; sadarbībā ar “Zvaigznāju kubs” izveidota izzinoša vasaras ceļojošā programma bērniem un jauniešiem |
|  | *2.4. darbības virziena 3.5.2. uzdevums*  Popularizēt un īstenot “Daru labu dabai” iniciatīvu – ar brīvprātīgā darba palīdzību izglītot sabiedrību biotopu apsaimniekošanas un dabai draudzīgas rīcības jautājumos | “Daru labu dabai” iniciatīvā īstenota  21 talka ar 653 dalībniekiem. Mērķauditorija - skolēni, pieaugušie. Galvenie darbi - sugām labvēlīgus apstākļu atjaunošana un/vai veidošana, biotopu atjaunošana, invazīvo sugu apkarošana Ķemeru, Gaujas un Rāznas nacionālajos parkos, dabas parkā “Piejūra”, Teiču un Krustkalnu dabas rezervātos, dabas liegumā “Vecdaugava”, “Pāvilostas pelēkās kāpas”, “Randu pļavas”, “Karateri”, dabas parkā “Ragakāpa” |
|  | *2.2. darbības virziena 3.2. uzdevums*  Nodrošināta metodiskā vadība atzinumu kvalitātes pilnveidei DAP, kā arī šajā jomā uzlabota sertificēto ekspertu darbības uzraudzība | Izstrādātas vadlīnijas sertificētajiem ekspertiem un DAP darbiniekiem attiecībā uz atzinumos ietveramo informāciju un veidotu vienveidīgu pieeju izvērtējumos par ceļu un meliorācijas sistēmu izbūvi |
|  | *2.2. darbības virziena 3. rezultatīvais rādītājs*  Sugu un biotopu aizsardzības jomā sertificēto ekspertu uzraudzības ietvaros nodrošināt sugu un biotopu aizsardzības jomā sertificēto ekspertu divas kalibrācijas mācības, vadlīniju izstrādes, skaits gadā | Organizēti divi sugu un biotopu aizsardzības jomā sertificēto ekspertu semināri:   1. seminārs visu jomu ekspertiem (organizēts sadarbībā ar projektiem Dabas skaitīšana un LIFE FOR SPECIES); 2. seminārs ūdeņu ekspertiem (organizēts sadarbībā ar projektu LIFE-IP LatViaNature).   Papildus abinieku un rāpuļu fona un *Natura 2000* teritoriju monitoringa pakalpojuma līguma Nr. 1.17.28/141/2022 ietvaros, veiktas ekspertu apmācības ar mērķi nodrošināt monitoringa īstenošanā iesaistīto ekspertu atbilstošas kvalifikācijas uzturēšanu un jaunu ekspertu apmācību |
|  | *2.5. darbības virziena 2.1. rezultatīvais rādītājs 2.1.2. uzdevums*  Izstrādāt DAP pārvaldīšanā esošo valsts neapbūvētu zemes vienību apsaimniekošanas plānu 2022.‑2024. gadam | Plāns ir izstrādāts |
|  | *2.5. darbības virziena 3. rezultatīvais rādītājs*  Nodrošināt efektīvu un caurskatāmu lēmumu pieņemšanas procesu DAP Nekustamo īpašumu izvērtēšanas komisijas un Izsoles komisijas darbā – pieņemt pamatotus lēmumus, nodrošinot lēmumu pieņemšanas izsekojamību un to parakstīšanu e‑vidē (parakstīti komisijas sēžu protokoli un lēmumu pieņemšanas procesa apliecinošie dokumenti), 100 % gadā no kopējā mērķa, tai skaitā: | Tiek pieņemti uz normatīviem aktiem balstīti lēmumi, kas kopā ar saistītajiem dokumentiem tiek ievietoti DAP *Share Point* vidē, visi ar izskatāmo jautājumu saistītie dokumenti ir pieejami Nekustamo īpašumu izvērtēšanas komisijas locekļiem.  Nekustamo īpašumu izvērtēšanas komisijas ziņojumi un protokoli tiek parakstīti e-vidē.  Tas pats attiecas uz Izsoles komisijas darbu |
|  | *2.5. darbības virziena 3.1.1. uzdevums*  Papildināt lietu nomenklatūru, lai nodrošinātu komisiju lietvedību e-vidē | Papildināta DAP lietu nomenklatūra ar “Dabas aizsardzības pārvaldes komisiju dokumenti (protokoli, ziņojumi, lēmumi, u.c.)” |
|  | *2.5. darbības virziena 2.2. uzdevums*  Pilnveidojot nekustamo īpašumu apsaimniekošanas uzraudzību un metodisko vadību, izstrādātas procedūras un dokumenti atbilstības un risku novērtēšanai nekustamo īpašumu apsaimniekošanā | 9.05.2023. notika sanāksme ar reģionālajām administrācijām par neapbūvētu zemes vienību apsaimniekošanas plāna uzlabojumiem un optimālāko risinājumu meklēšana.  Uzsākts darbs pie publisko ūdeņu iznomāšanas kārtības |
|  | *2.5. darbības virziena 2.3. uzdevums*  Uzlabot sadarbību ar pašvaldībām un valsts iestādēm informācijas apmaiņā nekustamo īpašumu apsaimniekošanas jomā – sarakste, tikšanās protokoli, sadarbībā īstenotās darbības | Sadarbības rezultātā tiek sakārtots jautājums par infrastruktūras apsaimniekošanas optimizāciju (noslēgta vienošanās par zemes un infrastruktūras nodošanu DAP bezatlīdzības lietošanā un tiek gatavotas vienošanās par infrastruktūras nodošanu LVM īpašumā).  Notiek sarakste ar Siguldas novada pašvaldību par nekustamā īpašuma “Vējupītes grava” pārņemšanu VARAM īpašumā.  Notiek sarakste ar Kuldīgas novada pašvaldību par zemes vienības daļas, uz kuras atrodas pašvaldības infrastruktūra, iespējamo pārņemšanu pašvaldības īpašumā |
|  | *2.1. darbības virziena 3.5. rezultatīvais rādītājs*  Īstenot trīs projektus ĪADT dabas aizsardzības plānos paredzēto apsaimniekošanas pasākumu ieviešanai | Īstenoti trīs projekti |
|  | *2.5. darbības virziena 1. rezultatīvais rādītājs 1.1. uzdevums*  Īstenot sugu un biotopu apsaimniekošanu DAP pārvaldībā esošos nekustamos īpašumos, atjaunot ES nozīmes aizsargājamos biotopus un sugu dzīvotnes, 100 % no projektā noteiktā mērķa | Darbi DAP projekta teritorijā notikuši 1 002 ha platībā, kas veido 59 % no kopējā mērķa projektā. Visi plānotie darbi noslēgušies 22 % no DAP projekta teritorijām |
|  | *2.2. darbības virziena 2.2. uzdevums*  Atjaunot un uzlabot kvalitāti vismaz 1 000 ha sugu dzīvotņu un biotopu | Pārskata periodā paveiktais:   * pamatojošās dokumentācijas sagatavošana, t.sk. atļauju un saskaņojuma saņemšana, noslēgusies par visām DAP biotehnisko pasākumu īstenošanas darbu teritorijām, t.sk. pabeigta būvniecība projektēšana visās paredzētajās būvniecības īstenošanas darbu teritorijās, un turpinās iepirkumu procedūras būvniecības darbu īstenošanai; * ES biotopu un sugu dzīvotņu atjaunošanas biotehniskie darbi notikuši visās DAP projekta teritoriju vietās 1 002 ha platībā. Vairākās teritorijās visi projektā paredzētie darbi ir pabeigti, un kopējais sasniegtais izpildes rezultāts ir 215,63 ha. Īstenota darbu uzraudzība un teritoriju monitorings; * nodrošināta projekta publicitāte (publicēta viena preses relīzes, regulāra informācija sociālajos medijos, sagatavoti un teritorijās izvietoti paskaidrojošie plakāti par darbu īstenošanas mērķiem, metodēm un sagaidāmajiem rezultātiem, noorganizēti divi publicitātes pasākumi teritorijās); * nodrošināta projekta vadība un sadarbība ar projekta partneriem, t.sk. iesniegti regulārie maksājuma pieprasījumi CFLA un nodrošināta aktuālā sadarbība ar uzraugošajām institūcijām, notikušas regulārās Uzraudzības grupas sanāksmes |
|  | *2.2. darbības virziena 2.4. uzdevums*  Testēt jaunus kompensācijas mehānismus, lai nodrošinātu sugu un biotopu aizsardzībai atbilstošu apsaimniekošanu | Pilotprogrammā “Ziedu pļavas” uz 31.12.2023.:   * darbojas 65 dalībnieki ar platību 646,60 ha; * izmaksāti atbalsta maksājumi 69 177,15 Euro.   Pilotprogrammā “Dzīvais mežs” uz 31.12.2023.:   * darbojas 70 dalībnieki ar platību 345,69 ha; * izmaksāti atbalsta maksājumi 54 481,31 Euro |
|  | *2.1. darbības virziena 2. rezultatīvais rādītājs*  Uzsākt ES nozīmes aizsargājamo sugu un biotopu aizsardzības mērķu noteikšanu, 50 % no kopējā mērķa | Pabeigta *Natura 2000* teritoriju līmeņa aizsardzības mērķu noteikšana 56 sugām.  Pabeigta 326 *Natura 2000* teritoriju līmeņa aizsardzības mērķu noteikšana biotopiem. Valsts līmeņa aizsardzības mērķi noteikti 80 sugām |
|  | *2.1. darbības virziena 3. rezultatīvais rādītājs 3.1. uzdevums*  Uzsākt zinātnisko pamatojumu sagatavošanu *Natura 2000* teritoriju izveidei, tai skaitā jūras aizsargājamām teritorijām, 50 % no kopējā mērķa | Zinātnisko pamatojumu sagatavošana uzsākta, pielāgojot pamatojumu formas jūras teritoriju specifikai un informācijas atspoguļošanai |
|  | *2.2. darbības virziena 1.1. uzdevums* Uzsākt zinātnisko priekšlikumu sagatavošanu grozījumiem normatīvajos aktos, kas regulē aizsargājamo sugu ieguvi un aizsardzību | Projektā LIFE FOR SPECIES izstrādāti kritēriji aizsargājamo sugu saraksta pārskatīšanai. Izstrādāti priekšlikumi aizsargājamo sugu sarakstam, kas publicēti un prezentēti 2023. gada 11. un 12. oktobrī |
|  | *2.3. darbības virziena 2.1. rezultatīvais rādītājs*  Pilnveidot un efektivizēt kontroles procesu – izstrādāt metodiskās vadības sistēmu un ieviest vienotu pieeju kontroles procesos, 40 % gadā no kopējā mērķa | Turpinās darbs pie vienotas pieejas ieviešanas administratīvā pārkāpuma procesa piemērošanā: kontroles procesā iesaistītajām DAP amatpersonām regulāri sniegta informācija par aktualitātēm, konsultācijas par normatīvo aktu piemērošanu, APAS lietošanu, pierādījumu vākšanu u.c. jautājumiem |
|  | *2.3. darbības virziena 2.1. uzdevums*  Izstrādāt administratīvo pārkāpumu lietu izskatīšanas kārtību, kas ietver vienveidīgu rīcību un kritērijus pārkāpumu konstatēšanā, lēmumu pieņemšanā, sodu piemērošanā, procesuālo dokumentu veidlapas | Turpināta iekšējā normatīvā akta izstrāde par pārbaudes veikšanu un pārkāpumu konstatēšanu, sagatavotas procesuālo dokumentu veidlapas, aizpildīšanai pārbaudes vietā: lēmums par administratīvā pārkāpuma procesa uzsākšanu, lēmums par mantu un dokumentu izņemšanu, mantu un dokumentu izņemšanas protokols |
|  | *2.3. darbības virziena 2.1.1. uzdevums*  Uzsākt kontroles procesu iekšējās pārraudzības sistēmas izveidi | Pārskata periodā darbība nav veikta nepietiekamas darbinieku kapacitātes dēļ |
|  | *2.3. darbības virziena 2.3. uzdevums*  Izveidot kontroles datu sistēmu – izstrādāt veidlapas dažādiem kontroles veidiem un izveidot datu vietni informācijas uzkrāšanai DAP mākoņkrātuvē | Izdoti iekšējie normatīvie akti par CITES riska kontroles objektiem un ĪADT, mikroliegumu, īpaši aizsargājamo sugu riska kontroles objektiem, tai skaitā apstiprinātas veidlapas šādiem kontroles veidiem un objektiem:  - mikrolieguma pārbaudes akts;  - ĪADT pārbaudes akts;  - ūpja mākslīgo ligzdvietu pārbaudes akts.  DAP mākoņkrātuvē tiek uzkrāta informācija par veiktajām pārbaudēm un pārbaudītajiem objektiem |
|  | *2.3. darbības virziena 2.2. rezultatīvais rādītājs 2.4.1. uzdevums*  Apgādāt DAP inspektorus ar vizuālai identitātei atbilstošu apģērbu un aprīkojumu pieejamā finansējuma ietvaros | Izskatīta specifikācija pielikumam “Darba apģērba un apavu komplekts valsts vides inspektoriem, vecākajiem ekspertiem, ekspertiem un mežsaimniecības vadītājam” |
|  | *2.1. darbības virziena 4.1. rezultatīvais rādītājs 2.2. darbības virziena 3.3.1. uzdevums*  Nodrošināt metodiskās vadības pilnveidi lēmumu pieņemšanā un normatīvo aktu piemērošanā ĪADT sugu un biotopu aizsardzības jomā | Attiecībā uz pašvaldību teritorijas plānojumiem tiek sniegts atbalsts reģioniem darbam ar kartēm un nosacījumiem, tostarp atzinumu un nosacījumu ievade/publicēšana TAPIS |
|  | *2.1. darbības virziena 4.2. rezultatīvais rādītājs 6. uzdevums*  Nodrošināt, ka darbinieki vismaz reizi gadā piedalās kvalifikācijas celšanas mācībās ĪADT, sugu un biotopu aizsardzības jomā, 70 % gadā no kopējā darbinieku skaita | Apzinātas mācību vajadzības. Daļa darbinieku piedalījušies informatīvi izglītojošos semināros, piemēram, par lāču monitoringu, sugu un biotopu aizsardzības jomā sertificēto ekspertu semināros u.c. |
|  | *2.3. darbības virziena 2.2. uzdevums*  Paaugstināt inspektoru profesionālo kvalifikāciju, īstenojot regulāras apmācības. Izstrādāt inspektoru apmācības programmu | DAP amatpersonām sniegtas konsultācijas par dabas aizsardzības normatīvo aktu piemērošanu un interpretāciju, administratīvā pārkāpuma pierādīšanu, administratīvā pārkāpuma procesa vešanu, administratīvā soda piemērošanu u.c. |
|  | *2.5. darbības virziena 4. rezultatīvais rādītājs 4.1. uzdevums*  Veicināt darbinieku kompetences paaugstināšanu valsts nekustamo īpašumu apsaimniekošanas jomā – īstenot darbinieku apmācību vajadzību plānošanu, iekšējās un ārējās apmācības, 40 % gadā no kopējā mērķa | Plānojot darbinieku apmācību valsts nekustamo īpašumu apsaimniekošanas jomā, tika veikta cenu aptauja potenciālajiem pakalpojuma sniedzējiem. Saņemtie piedāvājumi bija nesamērīgi dārgi, kas neatbilda budžeta iespējām. Nepieciešamības gadījumā iekšējās konsultācijas tika veiktas pēc individuāla pieprasījuma un ĪPN darbinieki paplašināja savas zināšanas pašmācības ceļā |
|  | *2.6. darbības virziena 5. rezultatīvais rādītājs*  Celt DAP ekspertu un darbinieku kvalifikāciju datu apstrādē un to ieguvē ar mobilajām kontroles ierīcēm – izvērtēt, noteikt un apmācīt DAP darbiniekus ar kartogrāfijas zināšanām un prasmēm, nodrošināt to kvalifikācijas uzturēšanu, 10 % gadā no kopējā mērķa | Pieci kartogrāfi piedalījušies ESRI konferencē Vācijā, uzlabojot zināšanas par dažādiem rīkiem un programmām |

## 2.8. Stratēģijas ieviešanas novērtējums

2023. gadā DAP aktīvi strādāja pie jaunas stratēģijas izstrādes 2024.-2027. gadam, stratēģijas darbības termiņš saskaņots ar DAP augstākās iestādes – VARAM, stratēģijas darbības termiņu. Nākamajā darbības periodā galvenais uzsvars tiks likts uz iestādes personāla attīstību, darba vides pilnveidi, klientu vajadzībām atbilstošiem pakalpojumiem, uz uzticēšanos vērstu sadarbību un komunikāciju starp darbiniekiem un klientiem.

## 2.9. Pārskats par Dabas aizsardzības pārvaldes vadības un darbības uzlabošanas sistēmām efektīvas darbības nodrošināšanai un informācija par veiktajām strukturālajām reformām un reorganizācijām

DAP iekšējās kontroles sistēma ietver iestādes darbības plānošanu, kontroles vides izveidošanu, risku noteikšanu, analīzi un novērtēšanu, kontroles un uzraudzības pasākumu īstenošanu, informācijas un saziņas nodrošināšanu.

DAP noteiktās procedūras un kārtības sekmē iestādes mērķu sasniegšanu un efektīvu darbību, pārskatu ticamību un darbības atbilstību tiesību aktiem.

Lai padarītu efektīvāku DAP funkciju un uzdevumu izpildi, 2023. gada sākumā īstenota DAP struktūras optimizācija:

* noteikts, ka DAP ir viens ģenerāldirektora vietnieka amats un attiecīgi likvidēta ģenerāldirektora vietnieka resursu pārvaldības jomā amata vieta;
* izveidota vadošā eksperta (ar juridisko izglītību) amata vieta Stratēģiskās vadības un koordinācijas departamentā;
* mainīts Finanšu un projektu pārvaldības nodaļas nosaukums uz Budžeta un nodrošinājuma nodaļu.

# 3. Personāls

2023. gadā DAP vidēji bija 186 amata vietas, no kurām 70 ierēdņu un 116 darbinieku amata vietas, tajā skaitā projektu komanda ar 43 amata vietām.

## 3.1. Dabas aizsardzības pārvaldes amata vietu skaits un faktiskais vidējais darbinieku skaits

DAP amata vietu skaits un faktiskais vidējais darbinieku skaits apkopots 8. tabulā.

8. tabula. Amata vietu skaits un faktiskais vidējais darbinieku skaits

|  |  |
| --- | --- |
| **Amata vietu skaits** | **Faktiskais vidējais darbinieku skaits** |
| 186 | 195,7 |

## 

## 3.2. Dabas aizsardzības pārvaldes ierēdņu un citu nodarbināto skaits 2023. gadā

DAP ierēdņu un citu nodarbināto skaits apkopots un aprēķināts 9. tabulā. Darbinieku skaitu aprēķina, summējot attiecīgo skaitu uz mēneša pirmo datumu, sākot ar 1. janvāri, un dalot iegūto summu ar mēnešu skaitu.

9. tabula. DAP ierēdņu un citu nodarbināto skaits

|  |  |  |
| --- | --- | --- |
| **Darbinieku skaits** | **Ierēdņu skaits** | **Darbinieku skaits projektos** |
| 65.8 | 74,8 | 55,1 |

## 3.3. Dabas aizsardzības pārvaldes personāla izglītība

96,1 % DAP darbinieku ieguvuši augstāko izglītību. Visplašāk pārstāvētā izglītība ir DAP darbības nozarei atbilstošā jomā – bakalaura vai maģistra grāds bioloģijā, mežsaimniecībā un ģeogrāfijā. Ievērojama daļa darbinieku ieguvuši izglītību tiesību zinātnē, ekonomikā, pedagoģijā un sociālajās zinātnēs. 3,2 % jeb 6 darbiniekiem ir doktora grāds.

10. tabula. DAP personāla izglītība

|  |  |  |
| --- | --- | --- |
| **Izglītības līmenis** | **Darbinieku skaits** | **Ierēdņu skaits** |
| Bakalaura grāds | 77 | 37 |
| Maģistra grāds | 36 | 33 |
| Doktora grāds | 6 | 0 |
| Vidējā izglītība | 6 | 0 |

## 3.4. Dabas aizsardzības pārvaldes personāla mainība

Kopumā 2023. gadā tika iecelti valsts civildienesta ierēdņa amatā vai pieņemti darbā 25 darbinieki un pārtrauktas valsts civildienesta vai darba tiesiskās attiecības ar 28 darbiniekiem. Personāla rotācijas koeficients pārskata gadā ir 0,28 (pieņemto + atlaisto darbinieku skaits /amatu vidējais skaits).

## 3.5. Dabas aizsardzības pārvaldes personāla vidējais sadalījums pa vecuma un dzimuma grupām

2023. gadā DAP vidēji strādāja 66 % (132) sievietes un 34 % (66) vīriešu. 17 % personāla nav vecāki par 30 gadiem, 19 % personāla ir vecumā no 30 līdz 39 gadiem, 29 % personāla ir vecumā no 40 līdz 49 gadiem, 28 % personāla ir vecumā no 50 līdz 59 gadiem un 7 % personāla ir vecāki par 60 gadiem.

11. tabula. DAP personāla vidējais sadalījums pa vecuma un dzimuma grupām

|  |  |  |
| --- | --- | --- |
| **Vecums, dzimums, skaits** | **Sievietes -132** | **Vīrieši - 66** |
| 20-29 gadi | 28 | 7 |
| 30-39 gadi | 27 | 15 |
| 40-49 gadi | 32 | 16 |
| 50-59 gadi | 38 | 18 |
| 60-69 gadi | 7 | 9 |
| 70 gadi un vairāk | 0 | 1 |

# 4. Komunikācija ar sabiedrību

Viens no DAP uzdevumiem ir nodrošināt sabiedrības informēšanu un izglītošanu par dabas saglabāšanas nozari, iestādes darbību, pieņemtajiem lēmumiem, dabas aizsardzības aktualitātēm, kā arī veicināt sabiedrības iesaisti dabas saglabāšanas aktivitātēs. Īstenojot šos uzdevumus, DAP turpināja mērķtiecīgu un proaktīvu komunikāciju, sadarbojoties ar medijiem, organizējot informatīvus pasākumus, attīstot jaunus komunikācijas rīkus, kā arī attīstot dabas izglītības centru darbu. DAP radītā informācijas aprites kārtība nodrošina sekmīgu sadarbību ar medijiem un sabiedrības informēšanu visos Latvijas reģionos, kā arī dažādu interešu grupu informēšanu par specifiski tām adresētām tēmām.

## 4.1. Pasākumi, kas veikti sabiedrības informēšanai un izglītošanai

Atbilstoši aktualitātēm dabas aizsardzības nozarē, kā arī DAP īstenotajām aktivitātēm, apsaimniekošanas darbiem un kontrolēm pārkāpumu ierobežošanai, kopumā pārskata periodā sagatavotas un medijiem izsūtītas 136 preses relīzes, kas ir par 40 relīzēm mazāk nekā 2022. gadā. Taču būtiski attīstīta tiešā sadarbība ar medijiem, iniciējot sižetus un publikācijas, kā arī sniedzot tiešus skaidrojumus – kopumā 230 skaidrojumi. Tas rezultējies ar vairāk nekā 6 000 publikācijām par DAP pārstāvētajām tēmām. Pārskata periodā visplašāk stāstīts par DAP dabas izglītības un projektu aktivitātēm, lāčiem un dažādām putnu sugām, invazīvajām sugām, infrastruktūru, MK noteikumiem, kā arī citām aktuālām tēmām. Lielu mediju un pašvaldību interesi raisīja 76 jaunie dabas liegumi un jaunais DAP cenrādis.

Apkopojot DAP īstenotās Dabas skaitīšanas rezultātus, kopā ar biotopu ekspertiem tika sagatavota infografiku sērija, populārzinātniskā valodā sniedzot sabiedrībai informāciju par būtiskākajiem gūtajiem rezultātiem, kā arī skaidrojot katras biotopu grupas – meži, pļavas, saldūdens, purvi, alas un atsegumi, piekraste, nozīmi, galveno problemātiku un aizsardzības metodes. Infografikas plaši izmantotas gan DAP, gan citu iestāžu, NVO un indivīdu komunikācijā.

Paralēli ikdienas komunikācijai tika īstenotas arī vairākas sabiedrības iesaistes un komunikācijas kampaņas:

* **“Atstāj mani savvaļā! Gribu augt savā vaļā”**

Pārskata periodā atkārtoti īstenota sabiedrības informēšanas kampaņa par savvaļas dzīvniekiem un to mazuļiem ar jaunu vadošo saukli “Atstāj mani savvaļā! Gribu augt savā vaļā”. Kampaņas galvenais uzdevums bija mazināt sabiedrībā pastāvošos mītus, pielīdzinot savvaļas dzīvniekus mājdzīvniekiem, bet to uzvedību pielīdzinot cilvēku uzvedībai. Kā arī būtiski bija skaidrot pareizu cilvēka rīcību sastopoties ar savvaļas dzīvnieku vai tā mazuli. Šim mērķim tika pilnībā pārstrādāta tīmekļvietne [www.neizdesdzivibu.lv,](http://www.neizdesdzivibu.lv) ietverot tajā būtiskāko skaidrojumus – kad un kā palīdzēt, kam ziņot u.c. – veidojot šo vietni kā attālinātu konsultāciju platformu.

Uzmanības piesaistei dažādās Latvijas pilsētās tika izvietoti ārtelpu lielformāta plakāti (sabiedriskā transporta pieturās), savukārt sadarbībā ar “Zvaigznāju kubu” tika izveidota izzinoša vasaras ceļojošā programma bērniem un jauniešiem, kas viesojās 20 publiskos pasākumos visā Latvijā.

* **Roņu mazuļi liedagā**

Lai informētu sabiedrību par pareizu rīcību, sastopot roņu mazuļus liedagā, pārskata periodā sagatavota un īstenota informatīvā kampaņa, kuras laikā tika nosūtītas vēstules visām piekrastes pašvaldībām, skolām, bērnudārziem, policijai, bibliotēkām, muzejiem, tūrisma informācijas centriem u.c. organizācijām. Populārākajās piekrastes pludmalēs izvietotas apmēram 100 informatīvās zīmes. Lai uzlabotu sabiedrības ziņojumu pieņemšanu un komunikāciju par pludmalē sastaptajiem roņiem, nodrošināti trīs konsultatīvie tālruņi, kur saņemti nepilni 200 zvani par savainotajiem roņiem. Tāpat izsūtītas vēstules pašvaldību policijām ar aicinājumu atbalstīt kampaņu un veikt regulāras patruļas uzraugot, lai pludmalē suņi atrastos tikai pavadā. Veikta aktīva komunikācija DAP *Facebook* kontā. Lai informētu un kampaņā iesaistītu arī bērnus un jauniešus, DAP sadarbībā ar Rīgas Nacionālo Zooloģisko dārzu un izdevniecību “Latvijas Mediji” organizēja konkursu, kurā aicināja skolēnus radīt dzejas darbus par ronēniem un to dzīves gājumu, kā arī par pareizu rīcību tos sastopot liedagā. Kopumā tika saņemti 259 darbi, no kuriem vairāk nekā puse bija sākumskolas audzēkņu dzejoļi.

* **Misija – KRUPIS. Izglāb princi!**

Apjomīga sabiedrības iesaistes kampaņa, skaidrojot likumsakarības dabā, abinieku nozīmi barības ķēdē un nepieciešamību tos glābt, tādējādi nodrošinot bioloģisko daudzveidību dabā. Tās īstenošanai tika papildināti jau identificētie kritiskie autoceļu posmi, papildu jau iepriekš gatavotajiem informatīvajiem materiāliem un brīvprātīgo rokasgrāmatai, pārskata periodā tika izveidota tiešsaistes anketa rezultātu fiksēšanai (izglābtie un beigtie abinieki), lai uzlabotu datu apmaiņu, kas tālāk tiek izmantoti zinātniskiem mērķiem. Tika nodrošināta brīvprātīgo iesaiste un koordinēšana, datu apkopošana par izglābtajiem krupjiem, izveidoti dažādi skaidrojošie video, intensīvas mediju attiecības, iniciētās publikācijas, sociālo tīklu komunikācija, infografikas un arī organizēts brīvprātīgo tiešsaistes seminārs ar ieraksta funkciju. Kopumā kampaņā iesaistījās vairāk nekā 100 brīvprātīgo, apsekojot ~50 bīstamos ceļu posmus un izglābjot vairāk nekā 1 500 abinieku.

* **Ķeram svešos Latvijas dabā!**

Pērnajā gadā viena no visvairāk diskutētajām tēmām dabas aizsardzībā bija invazīvās sugas un to radītais apdraudējums Latvijas dabas daudzveidībai. DAP īstenotā LIFE projekta LatViaNature izglītojošā kampaņa “Ķeram svešos Latvijas dabā!” iepazīstināja sabiedrību ar invazīvajām sugām un nepieciešamību par tām ziņot Invazīvo sugu pārvaldniekā ([www.invazivs.lv](https://latvianature.daba.gov.lv/invazivo-sugu-parvaldnieks/)). Kampaņas laikā sešas reizes palielinājās iedzīvotāju iesniegto ziņojumu skaits, bet gada griezumā ziņojumu skaits tika trīskāršots. Ir uzņemta arī īsfilma [“Invazīvo sugu detektīvi”](https://www.youtube.com/watch?v=h18fKLgeIJk), kas parāda Latvijā biežāk sastopamās bīstamās invazīvās sugas un stāsta, kā ar tām cīnīties. 22 minūšu īsfilma pieejama ikvienam interesentam interneta vietnē [www.youtube.com](http://www.youtube.com). Kampaņā tika arī īstenotas vairākas talkas, lai sabiedrībai skaidrotu un mācītu invazīvo sugu apkarošanas nepieciešamību un metodes.

* **Daru labu dabai**

Pārskata periodā tika veicināta brīvprātīgo iesaiste biotopu atjaunošanas un sakopšanas darbos, kas vienlaikus ir arī dabas izglītības pasākums, jo caur reāliem darbiem ļauj skaidrot dabas daudzveidības saglabāšanas nepieciešamību un tās sistēmu valstī. Sadarbībā ar Pasaules dabas fondu veicināta šīs iniciatīvas atpazīstamība un brīvprātīgo iesaiste biotopu apsaimniekošanā. Visā Latvijā ar brīvprātīgo iesaisti īstenoti 21 labais darbs dabai. Kopumā tajos darbojušies teju 700 dalībnieki. Galvenie darbi  - sugām labvēlīgus apstākļu atjaunošana un/vai veidošana, biotopu atjaunošana, invazīvo sugu apkarošana Ķemeru, Gaujas un Rāznas nacionālajos parkos, dabas parkā “Piejūra”, Teiču un Krustkalnu dabas rezervātos, dabas liegumā “Vecdaugava”, “Pāvilostas pelēkās kāpas”, “Randu pļavas”, “Karateri”, dabas parkā “Ragakāpa”.

Bez plašākām kampaņām par dažādiem aktuālajiem jautājumiem aktīva komunikācija notikusi arī sociālajos medijos. Kopumā DAP administrē 10 sociālo mediju kontus *X*, *Facebook* un *Instagram* - gan iestādes, gan arī tematiskos nacionālajiem parkiem, Ziemeļvidzemes biosfēras rezervātam un Līgatnes dabas takām. Regulāri papildināts *Youtube* konts ar DAP sagatavotiem videomateriāliem. Gada laikā DAP *Facebook* konta sekotāju skaits palielinājies par 13 % un pieaudzis līdz 12 280. DAP *Twitter* konta sekotāju skaits palielinājies par 70 un gada beigās sasniedza 3 600. Pieaudzis arī visu nacionālo parku *Facebook* lapu sekotāju skaits - sākot no 9 % Rāznas Nacionālajam parkam līdz par 58 % pieaugumam Ziemeļvidzemes biosfēras rezervāta *Facebook* lapai. DAP *Instagram* konta sekotāju skaits gada beigās bija 1 803, kas ir par 16 % vairāk nekā gada sākumā.

Pārskata periodā atzīmētas Slīteres un Gaujas Nacionālo parku apaļās gadadienas (attiecīgi 100 un 50), kam par godu organizēti dažādi publiskie pasākumi, tostarp, radošie konkursi bērniem un jauniešiem, tematiskie pasākumi jebkuram interesentam utt.

Savukārt sadarbībā ar “Latvijas pastu” organizēta Latvijas jaunākajam nacionālajam parkam – Rāznas Nacionālajam parkam – veltītas pastmarkas pirmās dienas zīmogošana, kas aizvadīta Lūznavas muižā, nacionālā parka teritorijā. Pastmarka veidota kā miniatūrglezna, atainojot Rāznas ezeru un ceļu, kas vijas tam garām.

Viens no nozīmīgākajiem informācijas kanāliem ar DAP mērķauditorijām ir tīmekļvietne [www.daba.gov.lv](http://www.daba.gov.lv/). Pārskata periodā nodrošināta tās satura regulāra aktualizēšana un informācijas pārstrukturēšana ērtākai uztverei un atrodamībai. Būtiskākais ieguldījums veikts vairāku saturiski ietilpīgu sadaļu pārveidē, ieviešot kataloga funkciju, kas ļauj ērtāk atlasīt nepieciešamo informāciju.

Papildu oficiālajai DAP tīmekļvietnei uzlabojumi veikti arī tematiskajā interneta vietnē [www.tiekamiesdaba.lv](http://www.tiekamiesdaba.lv), pilnveidojot tās funkcionalitāti, kā arī pārstrukturējot saturu. Izveidots pārskatāmāks un ērtāks DAP dabas centru piedāvāto aktivitāšu kalendārs, kā arī pilnveidota tiešsaistes pieteikšanās anketa.

Atbilstoši komunikācijas un dabas izglītības vajadzībām ir izstrādāti gan drukātie (plakāti, skrejlapas, brošūras, kalendāri, stendi u.c.), gan elektroniskie (infografikas, internetā izmantojami vizuāļi u.c.) informatīvie materiāli, kas tiek izmantoti gan dabas izglītības centros dabas izglītības nodarbību īstenošanai, gan komunikācijai plašsaziņas līdzekļos un sociālajos tīklos.

**Pasākumi dabas izglītības jomā**

Lai veicinātu dabas izpratni sabiedrībā, DAP nodrošina dažādas izziņas aktivitātes piecos dabas centros (katrā nacionālajā parkā un Ziemeļvidzemes biosfēras rezervātā) un Līgatnes dabas takās. Pārskata periodā viens no pieprasītākajiem pakalpojumiem bija ar LIFE programmas atbalstu izveidotā Mobilā dabas klase, padarot dabas izziņu pieejamāku, kā arī uzskatāmi demonstrējot atjaunojamo (saules) enerģiju izmantošanu mobilu pakalpojumu nodrošināšanā.

Kopumā klātienē dabas centros un izbraukumos īstenotas 590 izglītojošas aktivitātes (nodarbības, pārgājieni, tematiskie pasākumi u.c.), iesaistot vairāk nekā 28 000 dalībnieku. Pasākumos un nodarbībās piedalījušies skolēni, ģimenes, pieaugušie, interešu grupas. 31% no īstenotajām aktivitātēm bija veltīts pieaugušo auditorijai, lai sekmētu dabai draudzīgu saimniekošanu, atbildīgus lēmumus un izpratni par vides un dabas aktivitātēm, kā arī ekosistēmu pakalpojumiem.

Lai uzlabotu apdraudēto sugu aizsardzību un veicinātu datu ieguvi par tām, pārskata periodā DAP īstenotajā projektā “Life for Species” organizēti seši ekspertu apmācību semināri un 12 sabiedrību izglītojošie pasākumi, kā arī publicēta izglītojošā brošūra “Sugu aizsardzība Latvijā”.

Motivētu jauniešu piesaistei un ievirzei dabas aizsardzības jomā, DAP organizē Jauno reindžeru kustību Latvijā. Ir izveidotas un aktīvi darbojas piecas Jauno reindžeru grupas – Gaujas, Ķemeru, Slīteres, Rāznas nacionālajos parkos un Ziemeļvidzemes biosfēras rezervātā. Īstenotas vairāk nekā 25 aktivitātes Gaujas, Ķemeru, Slīteres, Rāznas nacionālajos parku un Ziemeļvidzemes biosfēras rezervāta Jauno reindžeru grupās, apgūstot koku, augu, ziemojošo putnu, aleju, tūrisma elementu, raksturīgāko biotopu, kultūrvēsturiskā mantojuma tēmas un daudzas citas.

2023. gadā savu ceļojumu turpinājušas deviņas DAP izstrādātās ceļojošās izstādes. Piemēram, ceļojošā fotoizstāde “Baltijas dziļjūra” Latvijas pagastu bibliotēkās, muzejos un kultūras namos iepazīstinājusi apmēram 6 000 cilvēku ar jūras zemūdens krāšņumu. Ceļojošās izstādes ekspozīcija ir bagātināta ar astoņām īsfilmām par dažādām ar jūru saistītām tēmām.

**Dabas tūrisma sekmēšana**

Lai sekmētu dabas izziņu, DAP ir izveidojusi un uztur lielāko infrastruktūras tīklu Latvijā, tostarp, skatu torņus, putnu vērošanas platformas, atpūtas vietas u.c. Diemžēl pērn daudzās no tām tika konstatēti tīši un netīši infrastruktūras bojājumi, kā arī dabiskais nolietojums, kas liedza to drošu turpmāku izmantošanu. Tai pat laikā tika atjaunoti un no jauna apmeklētājiem piedāvāta iespēja aplūkot Lielā Liepukalna un Siksalas skatu torni, kā arī Šlīteres bāku. Sabiedrība aizvien plaši izmanto ĪADT pieejamību. Kopumā ĪADT apmeklētāju skaitītāji uzrāda, ka teritoriju apmeklētība saglabājas vai vietām ir pat lielāka nekā pirms Covid-19 pandēmijas. Taču atsevišķos objektos, piemēram, Slokas ezera takā un Dumbrāja takā Ķemeru Nacionālajā parkā vērojams pat 50 % apmeklētāju pieaugums.

Meklējot jaunus piedāvājumus, Latgales pusē 2023. gada pavasarī DAP pirmo reizi septiņiem pakalpojuma sniedzējiem izsniedza atļaujas organizētiem laivu braucieniem dabas parkā “Dvietes paliene” applūstošajās teritorijās dabas lieguma zonā atbūdas laikā, tādējādi radot iespēju jaunam ĪADT izziņas un iepazīšanas veidam.

Lai nodrošinātu precīzu ĪADT apmeklētāju uzskaiti, kas ļautu virzīt datos balstītus lēmumus par infrastruktūras noslodzi, nepieciešamajiem uzlabojumiem, apsaimniekošanu un labiekārtojumiem, kā arī ļautu izvērtēt dabas tūristu ieradumus, iecienītākos galamērķus, DAP kopā ar Vidzemes Augstskolu turpina attīstīt ĪADT apmeklētāju uzskaites datu bāzi. Pēc programmēšanas darbu noslēguma veikta sistēmas testēšana, darbinieku apmācības datu ievadei sistēmā, kā arī identificēti turpmākie darbi 2024. gadā.

Dabas tūrisma pakalpojumu sniedzējiem DAP sagatavojusi infografiku sēriju, ļaujot vieglāk izprast nepieciešamās atļaujas, saskaņojumus, kā arī aizliegumus teritorijās ar atšķirīgiem aizsardzības statusiem un mērķim.

Ar ERASMUS+ finansiālu atbalstu uzsākta kopīgas metodikas izstrāde tūrismā iesaistīto pušu apmācībām ĪADT EUROPARC Ziemeļvalstu-Baltijas reģionā, kuras ieguvušas Eiropas ilgtspējīga tūrisma hartas sertifikātu. Šādas metodikas izstrādes mērķis ir veicināt izpratni par dabas vērtību aizsardzības nozīmi uzņēmējiem, kuru darbība ir saistīta ar ĪADT – naktsmītņu, ēdināšanas uzņēmumu, dabas gidu, aktīvā tūrisma pakalpojumu sniedzēju un citu uzņēmējdarbības jomu pārstāvji. Pārskata periodā īstenots viens nacionāla mēroga apmācību pasākums vispārējas informācijas apguvei par ĪADT un vienas starptautiskās mācības pieredzes apmaiņas brauciena veidā Latvijā.

Lai nodrošinātu ērtu un ātru iespēju maršrutu plānošanu atpūtai dabā, pārskata periodā uzturēta un aktualizēta mobilā lietotne “Dabas tūrisms”, nodrošināta tās atbilstība EK piekļūstamības prasībām: veiktas izmaiņas pirmkodā, lai lietotnes saturs attēlotos mobilo ierīču piekļūstamības iestatījumiem. Kopumā lietotnē ievietoti 303 jauni objektu/maršrutu apraksti, atjaunināti un papildināti 407 apraksti visās valodās. Nodrošināta 9 131 lejupielāde no mobilās aplikācijas “Dabas tūrisms” par dabas tūrisma un dabas izglītības infrastruktūras objektiem ĪADT.

2023. gadā noorganizēti Ceļotāju dienu pasākumi četrās Latvijas ĪADT – Slīteres Nacionālajā parkā 5. augustā, Ziemeļvidzemes biosfēras rezervātā 19. augustā, Gaujas Nacionālajā parkā (sadarbībā ar tūrisma klasteri “EnterGauja”) 16.-17. septembrī un Ķemeru Nacionālajā parkā 7.-8. oktobrī, popularizējot nacionālos parkus un biosfēras rezervātu kā tūrisma galamērķus ar daudzveidīgu piedāvājumu, kur vienkopus rodamas Latvijas dabas “pērles” un mājražotāju un vietējo pakalpojumu sniedzēju daudzveidīgais piedāvājums.

Pārskata periodā liels ieguldījums veikts, sagatavojot nepieciešamo dokumentāciju, kā arī uzņemot Ķemeru Nacionālajā parkā Eiropas ilgtspējīga tūrisma hartas pārbaudes vizīti. Saņemts vērtēšanas komisijas atzinums par hartas sertifikāta atkārtotu piešķiršanu Ķemeru Nacionālajam parkam. Hartas sertifikātu īpašā ceremonijā Eiropas Parlamentā Briselē 30. novembrī saņēma DAP ģenerāldirektora p.i. Andris Širovs.

Nodrošināta sešu ĪADT apmeklētāju un informācijas centru darbība, par atpūtas un izziņas iespējām dabas teritorijās kopumā informējot 110 700  apmeklētāju.

Lai nodrošinātu faktos balstītu un patiesu informāciju par Līgatnes dabas takās mītošajiem dzīvniekiem, kā arī ļautu gidiem dažādot savu stāstījumu, izmantojot taustes un uzskates materiālus, izveidota gidu apmācības sistēma un īstenots divu dienu Līgatnes dabas taku gidu apmācību seminārs deviņiem dalībniekiem. Semināros stāstīts par vides interpertācijas pamatiem, gidu tarbas saturu un formu, Līgatnes dabas taku dzīvnieku kolekcijas jaunumiem. Gidu semināru plānots ieviest kā regulāru apmācību reizi gadā, paplašinot gidu skaitu.

Arī citas DAP īstenotās darbības pārskata periodā (ĪADT, kā arī īpaši aizsargājamo sugu un biotopu aizsardzības, apsaimniekošanas un kontroles pasākumi, monitorings, pētījumi u.c.) ir veicinājušas ilgtspējīga tūrisma attīstību Latvijā, sniedzot zinātniski pamatotus datus par dabas vērtību stāvokli un tādējādi nodrošinot pamatu ilgtspējīgai dabas tūrisma attīstībai.

## 4.2. Pasākumi sabiedrības viedokļa izzināšanai par apmierinātību ar valsts iestādes darba kvalitāti

Nodrošinot viedokļu apmaiņu par dabas aizsardzības aktualitātēm, ĪADT, sugu un biotopu aizsardzības aspektiem, dažādu projektu ietvaros rīkoti informatīvie semināri, sabiedriskās apspriešanas sanāksmes u.c. sabiedrības viedokļa izzināšanas pasākumi.

Saistībā ar ĪADT dabas aizsardzības plānu izstrādes uzsākšanu, rīkotas sanāksmes ar zemes īpašniekiem, izsūtot individuālus uzaicinājumus un pieaicinot arī citu saistīto iestāžu – Lauku atbalsta dienesta, Valsts meža dienesta pārstāvjus. Šajās plaši apmeklētajās sanāksmēs iedzīvotāji un zemes īpašnieki informēti par DAP uzdevumiem, saimnieciskās darbības iespējām viņu īpašumos un dažādām pieejamajām kompensācijām par saimnieciskās darbības ierobežojumiem, uzklausīts zemes īpašnieku viedoklis par DAP darbību.

LIFE-IP LatViaNature ietvaros sadarbībā ar projekta partneri – Vidzemes Augstskolu – veiktas četras sabiedrības viedokļa aptaujas par dabas aizsardzības jomā aktuāliem jautājumiem.

1. Projekta [LatViaNature aptaujā “Sabiedrības viedoklis par dabas aizsardzību Latvijā”](https://latvianature.daba.gov.lv/wp-content/uploads/2022/09/Zinojums_A6_3_31_07_2022-_Noslegums.pdf) noskaidrota sabiedrības izpratne par dabas daudzveidības saglabāšanas jautājumiem, novērtētas zināšanas par dabā notiekošajiem procesiem un attieksme pret dažādām dabas saglabāšanas aktivitātēm un pasākumiem. Kopumā aptaujas rezultāti parāda, ka Latvijas sabiedrība uzskata, ka ir svarīgi (96,6 %) rūpēties par dabu. 86 % respondentu uzskata, ka cilvēks ir atkarīgs no dabas. Lai arī 66,6 % respondentu uzskata, ka viņu ikdienas lēmumi un izvēles ietekmē dabu, tomēr iezīmējas neizpratne par praktiskiem dabas saudzēšanas pasākumiem. Aptaujas rezultāti parāda tendenci, ka sabiedrība kopumā dabas aizsardzību atbalsta “vārdos”, proti, pasīvi. Savukārt iesaistes un atbalsta līmenis konkrētu darbību, rīcību un pasākumu dabas saudzīgā izmantošanā samazinās. Tikai 15 % respondentu ir pilnībā iesaistījušies brīvprātīgajā dabas aizsardzības darbā, 11,3 % ir iestājušies kādā vides vai dabas aizsardzības nevalstiskā organizācijā un 12,4 % noteikti atbalsta dabas aizsardzību ar ziedojumiem. Sabiedrībai pašvērtējumā zināšanas par dabu ir labas (73,3 % respondentu). Vienlaikus 93,6 % respondentu norāda, ka viņi cenšas tās uzlabot. Īpaša vērība sabiedrības uzskatā ir jāveltī dabas aizsardzību izzinošiem un izglītojošiem pasākumiem - kad, ko un kādā veidā var darīt ikviens Latvijas iedzīvotājs dabas vērtību saglabāšanā.
2. Projekta LatViaNature zemes īpašnieku [aptauja par invazīvajām augu sugām un to izplatības ierobežošanu](https://latvianature.daba.gov.lv/wp-content/uploads/2022/11/D_A6_1_2022_Invazivas-augu-sugas_aptaujas-rezultati.pdf) parāda, ka sabiedrība apzinās invazīvo sugu problēmu (75 % uzskata, ka tā ir būtiska problēma Latvijā, 79 % piekrīt, ka invazīvie augi ir jāierobežo). Tai pat laikā 52 % respondentu apsekojuši savus īpašumus, lai noskaidrotu invazīvo augu sugu sastopamību savos īpašumos, turklāt zināšanas par invazīvajām augu sugām un to ierobežošanu lielākoties novērtējuši kā viduvējas. Kā viens no iemesliem, kas traucē invazīvo augu izskaušanu, tiek minēts informācijas trūkums (52 %).
3. LatViaNature īstenotajās mežu un zālāju īpašnieku aptaujās par kompensāciju mehānismiem saistībā ar dabas daudzveidības saglabāšanas pasākumiem privātajās zemēs noskaidrots zemes īpašnieku vajadzības un iespējas, lai motivētu rūpēties par dabas vērtību saglabāšanu un vairošanu tiem piederošajās zemēs, kā arī izzinātas zināšanas un pieredze par īpašumu apsaimniekošanu. [Zālāju īpašnieku aptaujā](https://latvianature.daba.gov.lv/wp-content/uploads/2022/11/A6_2_2022_zalaji_aptaujas-rezultati.pdf) tikai 31 % zālāju īpašnieku piekrīt, ka līdzšinējā finansiālā atbalsta apmērs motivē veikt bioloģiski vērtīgo zālāju uzturēšanu. Liela daļa respondentu norādījuši, ka būtu nepieciešams palielināt esošos atbalstus, turklāt vairākums (77 %) respondentu, lai veicinātu dabas daudzveidību un citas vērtības ilggadīgajos zālājos, dotu priekšroku kombinētajam atbalstam, kad tiek kontrolēta gan darbības veikšana, gan sasniegtais rezultāts – sugu klātbūtne. Savukārt [mežu īpašnieku aptaujā](https://latvianature.daba.gov.lv/wp-content/uploads/2022/11/A.6.2_2022_mezi_aptaujas-rezultati.pdf) no tiem meža īpašniekiem, kuri ir saņēmuši kompensāciju par mežsaimnieciskās darbības ierobežojumiem, 80 % nav apmierināti ar kompensāciju apmēru. Vienlaikus vairums meža īpašnieku (55 %) norāda, ka ir apmierināti ar pieteikšanās kārtību kompensācijām. Noskaidrots viedoklis par vēlamajām kompensāciju aprēķināšanas pieejām. 75 % aptaujāto atbalsta pieeju, ka kompensācijas vērtība tiek noteikta atbilstoši neiegūtajam finansiālajam labumam no mežsaimnieciskās darbības ierobežojuma. Mazāk respondentiem (58 %) pieņemama ir pieeja, ka kompensācija tiek maksāta atbilstoši mežā sastopamajām dabas vērtībām – jo vairāk dabas vērtību, jo lielāka kompensācija.

## 4.3. Dabas aizsardzības pārvaldes sadarbība ar nevalstisko sektoru

2023. gadā turpināta veiksmīga sadarbība ar dažādām nevalstiskajām organizācijām – Latvijas Dabas fondu, Latvijas Ornitoloģijas Biedrību, Pasaules dabas fondu, Gaujas Nacionālā parka fondu, Ķemeru Nacionālā parka fondu, Latvijas Lauku tūrisma asociāciju “Lauku ceļotājs”.

Sadarbībā ar nevalstisko sektoru uzlabota dabas tūrisma infrastruktūra, īstenoti dabas saglabāšanas un ĪADT apsaimniekošanas pasākumi, izstrādātas un īstenotas informatīvās kampaņas, izveidoti dažādi informatīvi un izglītojoši materiāli, notikusi savstarpēja konsultēšanās par dabas aizsardzības nozari skarošiem normatīvo aktu grozījumiem un nepieciešamiem uzlabojumiem.

# 5. Nākamajā gadā plānotie pasākumi

## 5.1. Iepriekšējā gadā uzsāktie pasākumi, kuri tiks turpināti

2024. gadā tiks turpināti šādi 2023. gadā uzsāktie pasākumi:

**1) turpināta uzsākto sugu un biotopu apsaimniekošana** – veikta tās pilnveide un uzlabošana, lai tā atbilstu Biotopu saglabāšanas vadlīnijām (<https://www.daba.gov.lv/lv/biotopu-saglabasanas-vadlinijas>) un tiktu veicināta sugu aizsardzības plānu ieviešana, īstenojot jaunu investīciju piesaisti īpaši aizsargājamo sugu dzīvotņu un īpaši aizsargājamo biotopu apsaimniekošanas pasākumu īstenošanai, ieviešot PAF un Nat-Programmā noteiktos prioritāros pasākumus. Plānots iesniegt vienu projektu pieteikumu purvu ekosistēmu atjaunošanai;

**2) pilnveidota sugu un biotopu aizsardzība**:

* pabeigta sugu un biotopu aizsardzības mērķu noteikšanu ĪADT un valsts līmenī;
* sagatavoti nepieciešamie papildus priekšlikumi *Natura 2000* teritoriju tīkla pilnveidei un īstenoti nepieciešamie pasākumi jaunu ĪADT noteikšanai, lai veicinātu ES Biodaudzveidības stratēģijas 2030. gadam mērķu sasniegšanu;
* plānots iesniegt vienu projekta pieteikumu dabas aizsardzības plānu izstrādei;

**3) dabas izpratnes veicināšanai sabiedrībā** plānots:

* dabas centru un to sniegto pakalpojumu modernizēšana, tostarp Līgatnes dabas takās: paralēli īstenotajām ikdienas izglītojošajām aktivitātēm tiks izstrādāti brīvpieejas metodiskie materiāli skolotājiem, izstrādāti projekti finansējuma piesaistei dabas centru attīstībai, uzlabota iekšējā metodiskā vadība un zināšanu pārnese starp dabas centriem;
* ilgtspējīga tūrisma pasākumu veicināšanai ĪADT plānots izstrādāt kopā ar starptautiskiem sadarbības partneriem mācību programmu un īstenot pilotmācības tūrismā iesaistītājiem uzņēmumiem, kas savu darbību izvērš ĪADT, lai uzlabotu to zināšanas par teritorijām un veicinātu ilgtspējīgu pakalpojumu sniegšanu;
* lai nodrošinātu klientorientētu divvirzienu komunikāciju ar mērķauditorijām, regulāri tiks pārskatīta un uzlabota komunikācija DAP saziņas kanālos, tostarp sociālajos tīklos, trenēts virtuālais čatbots darbam ar tīmekļa vietnes lietotājiem, pārstrādāta DAP tematiskā vietne [www.tiekamiesdaba.lv](http://www.tiekamiesdaba.lv/), kā arī īstenotas vairākas sabiedrības informēšanas un iesaistes kampaņas;

**4) DAP pārvaldīšanā nodoto īpašumu apsaimniekošana,** balstoties uz labās prakses piemēru demonstrācijām, ņemot vērā pieejamo finansējumu;

**5**) **īstenota darbinieku veiktspējas stiprināšana**, pilnveidojot DAP darbinieku profesionalitāti, veicinot vienotas izpratnes un pieejas veidošanos procesu īstenošanā un normatīvā regulējuma piemērošanā;

**6) turpināts darbs pie** **kontroles funkcijas stiprināšanas un nodalīšanas**, pielietojot uz risku novērtējumu un pārkāpumu analīzi balstītu prioritāšu noteikšanu;

**7) nodrošināt DDPS “Ozols” darbības nepārtrauktību, rodot finansējumu sistēmas funkcionēšanai, uzturēšanai un attīstībai;**

**8) viens no lielākajiem izaicinājumiem 2024. gadā būs uzsākt apkopot un analizēt datus ziņojumiem EK par sugu un biotopu aizsardzības stāvokļa novērtējumu laika periodam 2019.-2024. gads, kas iesniedzams 2025. gada pirmajā pusē.**

## 5.2. Nākamā gada galvenie uzdevumi un pasākumi

2024. gada DAP galvenie uzdevumi un sasniedzamie rezultāti noteikti DAP 2024. gada darba plānā.

Izvirzīto mērķu sasniegšanai, **2024. gadā DAP turpinās īstenot šādus projektus**:   
ES Kohēzijas fonda projekts:

* “Apsaimniekošanas pasākumu veikšana īpaši aizsargājamās dabas teritorijās un mikroliegumos biotopu un sugu aizsardzības stāvokļa uzlabošanai” (Biotopu un sugu dzīvotņu atjaunošana);

ES LIFE programmas projekti:

* “*Natura 2000* aizsargājamo teritoriju pārvaldības un apsaimniekošanas optimizācija” (LIFE-IP LatViaNature);
* “Jūras aizsargājamo biotopu izpēte un nepieciešamā aizsardzības stāvokļa noteikšana Latvijas ekskluzīvajā ekonomiskajā zonā” (LIFE REEF);
* “Apdraudētas sugas Latvijā: uzlabotas zināšanas un kapacitāte, informācijas aprite un izpratne” (LIFE FOR SPECIES);
* “Ūdens struktūrdirektīvas un Biotopu direktīvas harmonizācijas adaptācija un integrēta apsaimniekošanas pasākumu īstenošana saldūdeņu kvalitātes uzlabošanai Salacas daļbaseinā” (LIFE IS SALACA);

ERASMUS + programmas projekts:

* “Ceļā uz ilgtspējīgāku tūrismu EUROPARC Ziemeļvalstu – Baltijas reģionā – apmācības tūrismā iesaistītajām pusēm ĪADT” (KnowNature).

## 5.3. Nākamā gada plānotie sadarbības projekti

Latvijas vides aizsardzības fonda projekti:

* + “Digitālās transformācija ieviešana Dabas aizsardzības pārvaldē – digitālo risinājumu ieviešana DDPS “Ozols” sistēmas izmantošanā” (Reģ.Nr.1-08/33/2024);
  + “Priekšnoteikumu radīšana Eiropas Savienības nozīmes biotopu un sugu dzīvotņu labvēlīga aizsardzības statusa atjaunošanai – zemes vienību kadastrālā uzmērīšana un mežu inventarizācija 2024” (Reģ.Nr.1-08/41/2024);
  + “Interaktīvas ekspozīcijas veidošana Mobilās dabas izglītības klases vajadzībām – 2. kārta” (Reģ.Nr.1-08/44/2024);
  + “”Kas mežā brīkšķināja?” etnozooloģijas ekspozīcija Līgatnes dabas takās” (Reģ.Nr.1-08/45/2024);

Zemkopības ministrijas “Zivju fonda” projekts:

* + “Zivju resursu kontroles pasākumu pilnveidošanai ĪADT paredzēto tehnisko līdzekļu uzlabošana”;

ES LIFE programmas projekts:

* + “Ekoloģiskā tīkla izveide lapkoku praulgrauža aizsardzībai Baltijā” (LIFE Osmo Baltic, LIFE22 NAT/LT/101113698);

ES Kohēzijas politikas programmas 2021. – 2027. gadam projekti:

* + specifiskā atbalsta mērķa “Uzlabot dabas aizsardzību un bioloģisko daudzveidību, “zaļo” infrastruktūru, it īpaši pilsētvidē, un samazināt piesārņojumu” 2.2.3.3. pasākuma “Pasākumi bioloģiskās daudzveidības veicināšanai un saglabāšanai” 1. kārtas projekts;
  + specifiskā atbalsta mērķa “Uzlabot dabas aizsardzību un bioloģisko daudzveidību, “zaļo” infrastruktūru, it īpaši pilsētvidē, un samazināt piesārņojumu” 2.2.3.2. pasākuma “Vides izglītību veicinoši pasākumi sabiedrības informētībai un prasmju attīstībai” projekts;
  + 6.1.1. specifiskā atbalsta mērķa “Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.7. pasākuma “Eiropas Savienība nozīmes biotopu vai purvu ekosistēmu atjaunošana” projekts.

2024. gadā paredzēts turpināt Vides monitoringa programmas ieviešanu pieejamā finansējuma ietvaros, īstenojot *Natura 2000* vietu monitoringa apakšprogrammas, Valsts (fona) monitoringa apakšprogrammas, speciālā monitoringa apakšprogrammas, kā arī turpināt uzsāktos Latvijas Vides aizsardzības fonda sadarbības projektus, kas galvenokārt saistīti ar datu ieguvi par sugām un biotopiem.

Tā kā 2025. gadā iesniedzams ziņojums EK par sugu un biotopu aizsardzības stāvokļa novērtējumu, kā arī par invazīvajām sugām, tad 2024. gadā uzsākama informācijas apkopošana un analīze, kā arī nepieciešams nodrošināt DDPS “Ozols” veiktspēju un darbinieku kapacitāti.

Attiecībā uz sadarbības projektiem turpināma apstiprināto Latvijas Vides aizsardzības fonda projektu uzraudzība un sadarbība ar projektu ieviesējiem.

1. <https://www.daba.gov.lv/lv/biotopu-saglabasanas-vadlinijas> [↑](#footnote-ref-1)
2. <https://www.daba.gov.lv/lv/prioritaro-ricibu-programma-natura-2000-tiklam-latvija-2021-2027> [↑](#footnote-ref-2)